text:
मैथिली फिल्म 'घोघ मे चाँद' सं चर्चा मे आएल अभिनेता रूपक शरर सं मैथिली सिनेमाक विभिन्न बिंदु पर बात कयलनि मिथिमीडिया संपादक रूपेश त्योंथ. प्रस्तुत अछि बातचीत केर प्रमुख अंश—
रूपकजी, सभ सं पहिने अपने कें 'घोघ मे चाँद' लेल बधाई. फ़िल्मक बेस प्रशंसा भेल अछि. केहन लगइए प्रतिक्रिया बुझि?
जी, बहुत-बहुत धन्यवाद! सभ सं पहिने हम समग्र मिथिलावासी कें आभार प्रकट क’ रहल छी जे हुनका लोकनि कें ई सिनेमा नीक लगलनि. आ संगहि “घोघ मे चाँद” सिनेमा कें प्रशंसा योग्य बनेबाक हेतु समस्त टीम कें धन्यवाद.
अच्छा, ई कहू जे अभिनय मे करियर बनयबाक हेतु कोना आ की सभ कयलहुँ?
सांच पुछू त’ अभिनय कें शुरुआत तखने भ’ गेल छल जखन कि हमरा अभिनय कें ‘अ’ अक्षर नै अबैत छल... कनिएटा रही, तखने सं मंच पर ठाढ़ क’ देल जाइत रहय, कखनो ‘कृष्ण’जी कें रूपमे त' कखनो ‘कोरस’क रूप मे... समय बितला पर ‘अभिनय,’ ‘आदत’ बनि ‘अंग-अंग’ मे समा गेल... रहल गप्प अभिनय कें करियर बनयबाक, त' एकर सपना ओही दिन देख लेल, जाहि दिन अपना आप कें पहिल बेर टी.वी पर देखल... मौका छल मुज़फ्फ़रपुर दूरदर्शन पर एकटा कार्यक्रम कें ‘होस्ट’ करय कें... एकरा तुरंत बाद ‘व्यावसायिक थिएटर’ दिस रुख केलहुँ आ मंडी ड्रामा स्कूल सं अभिनय मे एक वर्षीय ‘डिप्लोमा’ ल’ करियर बनेबा हेतु मुंबई बिदा भेलहुँ.
फिल्म 'घोघ मे चाँद' कोना भेटल आ एहि सं पहिने बतौर अभिनेता की सभ कयलहुँ?
दिल्ली मे थिएटर करबा काल किछु मैथिली एल्बम करबाक मौका भेटल छल, जकर श्रेय हमर मित्र चन्दन झा कें जाइ छनि... मुंबइ पहुंचला पर एकता कपूरक धारावाहिक, “कसौटी ज़िन्दगी की” मे पहिल काज भेटल छल... छोट-छीन रोल छल मुदा ओकरा करबा मे कोनो झिझक नै भेल कारण जे एहि सं पहिने दिल्ली मे डी.डी. मेट्रो पर आब’बला धारावाहिक, ‘सब गोलमाल है’ मे अभिनय क’ चुकल रही... एकरा बाद क्रमशः कुमकुम, काजल, भाभी, तुम्हारी दिशा, क्राइम पेट्रोल, वारिस, ज़िन्दगी के रंग, सजनवा बैरी हो गइलें हमार, स से सरसती इत्यादि धारावाहिक मे बतौर अभिनेता काज करबाक अवसर भेटल... अहि बीच “याद रखेंगे आप”, हिन्दी सिनेमा आ “साथी संघाती” भोजपुरी सिनेमा मे अभिनय करबाक मौका सेहो भेटल... मुदा एकटा नीक आ सटीक अवसरक तलाश अखनो पूर्ण नै भेल छल... हम शुक्रगुज़ार छी “घोघ मे चाँद” सिनेमा कें निर्माता-निर्देशक, श्री उदय राजजी कें, जे हमरा अपन सिनेमा मे मुख्य भूमिका हेतु चयन केलनि... दरअसल उदयजी कें ई कथन हमरा दिल आ दिमाग मे बसि गेल जे रूपकजी, अहाँ कें चयन हमरा वास्ते एकटा चैलेन्ज अछि, किएक त' दुनू गोटा वास्ते ई पहिल सिनेमा छी...
सिनेमा मे करियर बनायब चुनौतीपूर्ण काज छैक.… अहाँ एकरा कोना देखैत छी?
बहुत सटीक सवाल केलहुँ अहाँ हमरा सं... देखू, करियर अहाँ कोनो क्षेत्र मे बनाबी, चुनौतीपूर्ण त' होइते अछि... कारण जे आब सब विधा मे प्रतिस्पर्धा बढ़ि गेल अछि... जगह एक, प्रतिभागी अनेक... रहल गप्प सिनेमा मे करियर बनयबाक, त' ई स्पष्ट छै जे अहि क्षेत्र मे आब’ से पहिने एकर बारीकी के बुझल जाय... एकटा सम्पूर्ण कला कें एकत्रित फलाफल केर नाम अछि सिनेमा... जाहि मे ‘स्क्रिप्ट’ सं ल’ क’ गीत-संगीत, कैमरा, लाइट, साउंड, कॉस्टयूम, मेक-अप, अभिनय आ निर्देशनक अलावा आरो बहुत किछु शामिल अछि... ई अत्यंत आवश्यक अछि जे सिनेमा मे करियर बनेबा सं पहिने संबंधित विधा मे विधिवत प्रशिक्षण प्राप्त करी, जाहि सं प्रतिस्पर्धा मे भाग लेबाक काल आत्मविश्वास बनल रहय... दोसर, ई जे सफलताक कोनो ‘शार्टकट’ नै होइत अछि... ईमानदारी सं लगनशील भ’ कठिन परिश्रम करी त, देरे सं सही, सफलता भेटैत अवश्य अछि...
मैथिली सिनेमा एखन ततेक विकसित नहि भेल अछि आ फिल्म निर्माण सेहो कम होइत छै. लगैए जे मैथिली फिल्म अन्य भाषाक फिल्म जकाँ अपना कें स्थापित क' सकत?
अहि मे कोनो संशय नै, जे मैथिली सिनेमा अखन विकसित नै भेल अछि... मुदा विकासशील त’ अछिए... रहल गप्प फिल्म निर्माण कम होइ कें, त' आब लोक सभ आगू आबि रहल छथि... बजार सेहो बनि रहल अछि... जे कि एकटा नीक संकेत अछि... देखियौ, क्रांति कखनो एक दिन मे संभव नै अछि... नीक विषयवस्तु पर बनल सिनेमा कें प्रोत्साहन भेटबेटा करत... आ ओ दिन दूर नै जे अन्य भाषाक सिनेमा जकां मैथिली सिनेमा सेहो अपना आप कें स्थापित करबा मे सफल होयत...
मैथिली फ़िल्मक बात करी त' अहाँ एहि हेतु की सभ क' रहल छी आ की किछु नियार अछि?
देखू रूपेश जी! अहाँकें ई सुनि हैरानी होयत जे हम मुम्बइयो मे अपन संगी सभ लग अथवा हाट-बजार मे मैथिली बजैत छी, जिनका कि मैथिली बुझए मे दिक्कत होइ छनि... हुनका सभ कें नै बुझला पर हिन्दी मे अनुवाद करैत छी... हमर कहै कें मतलब ई जे, आदमी कोनो ठाम रहय, अपन भाषा कें प्रचार-प्रसार क’ सकैत अछि... रहल गप्प मैथिली सिनेमा कें, त' हमर नियारेटा नै बल्कि प्रयासो रहैत अछि जे बेसी सं बेसी लोक तक अपन भाषा सिनेमेक माध्यम सं पहुँचल करय.
अहाँ रचनात्मक लेखन सेहो करैत छी. लेखक रूपेँ फिल्म की सभ कयलहुँ अछि?
एकटा पटकथा आ संवाद लेखक कें रूप मे हमर कतेको धारावाहिक टेलीविजन पर प्रसारित भ’ चुकल अछि... जाहि मे ‘संकट मोचन हनुमान’, ‘कभी तो मिल के सब बोलो’, ‘सजना है मुझे’ इत्यादि प्रमुख अछि... रहल गप्प सिनेमा कें, त' अखने एकटा हिन्दी सिनेमा वास्ते संवाद लिखलहुँ जकर शूटिंग जल्दीए प्रारम्भ होयत... जहाँ तक बात अछि मैथिली सिनेमा कें... त' ई जानकारी देइत प्रसन्नता भ’ रहल अछि जे एक्के संगे तीनटा सिनेमा केर स्क्रिप्ट तैयार अछि, निर्माताक तलाश अछि.
मैथिली फिल्म मे संवाद-कथा-गीत पर बेसी काज नहि कयल जाइछ। फिल्म मे भाषा जानकार आ रचनात्मक लेखक केर कतेक खगता बुझना जाइछ?
रूपेशजी! ई एकटा यक्ष प्रश्न अहाँ हमरा सं क’ देलहुँ... मुदा हम जवाब अवश्य देब... देखू, सिनेमा निर्माणक सभ सं पैघ मन्त्र ई अछि जे संबंधित संकाय केर ज्ञाता कें निर्विकार रूप सं जिम्मेदारी सौंप देल जाय... आ ओ व्यक्ति अपन उत्तम देबाक कोशिश करथि... निसंदेह एकर परिणाम उत्तमोत्तम होयत... अखन बहुत जरुरी अछि जे रचनात्मक लेखक सब आगू अबथि आ लेखन केर बागडोर अपना हाथ मे लेथि.
अहाँ वर्त्तमान मे कोन प्रोजेक्ट पर काज क' रहल छी?
अखन एकटा नव मैथिली सिनेमाक तैयारी चलि रहल अछि... जेकर शूटिंग संभवतः अगस्त-सितम्बर मे होयत... अहि बीच मे एक-दू टा ‘शॉर्ट फिल्म’ आ किछु ‘डॉक्यूमेंट्री’ करबाक हमर प्रतिबद्धता सेहो अछि.
मैथिली फिल्म प्रेमी लेल किछु संदेश?
हिनका सभ सं अतबे आग्रह जे अपन प्यार आ दुलार अहिना बना कें राखथि जाहि सं हम सब नीक-नीक सिनेमा बना क’ हिनका सभहक समक्ष आनि सकी... आभार.


c: text/html

text:
दिनक महत्त्व अनुरूप मातृभाषा मैथिली मे दुइ अगाध योगदानकर्ता- डा जयकान्त मिश्र व भोलालाल दास केर स्मृति मे साहित्य सम्मान केर नव घोषणाक संग एक बेर फेर मैथिली साहित्यक स्वर्णकालीन युग १४म शताब्दी जेकाँ वर्तमान युगक युवा विद्यापति, ज्योतिरिश्वर सँ लैत निरन्तर २१म शताब्दी धरिक सृजनशील स्रष्टा-साहित्यकार केँ राष्ट्रीय स्तर पर जोड़ैत मिथिला संस्कार केँ पोषण देबाक ई नवयोजना अछि.
आत्मालोचना सँ शुरु कैल गेल ई नव योजना कोनो
नव नहि अछि, ई आत्मसात करैत अछि जे नव-नव खूब होइत छैक, मुदा कनिये दिन मे ओ सड़ा जाइत छैक, कहू जे सैड़ जाइत छैक, गन्हा जाइत छैक... लोक केँ दोबारा ओम्हर तकबाको इच्छा खत्म भऽ जाइत छैक... मुदा जखन कोनो बात दोषपूर्ण प्रणाली केँ आत्मसात करैत एक सुनिश्चित मार्ग पर चलबाक प्रतिबद्धताक संग होइत छैक, एकटा कठोर समर्पण आ त्यागक तत्त्व पर निर्माण होइत छैक तऽ ओकर आयू चिरंजीव हेब्बे टा करतैक.
अश्वत्थामा यदि अपन चिरंजीविताक दुरुपयोग नहि करैत तऽ ओकर स्मृति अन्य चिरंजीवी हनुमान समान चीरकाल धरि स्मरणीय रहैत. कहबाक तात्पर्य जे कोनो नीक काजक आलोचना सेहो समाज मे होइत छैक, लेकिन जहिना मैथिली साहित्य बिना कोनो खास मदति केर सेहो एखनहु अपन चमक-दमक कोनो दृष्टिकोण सँ कम नहि केलक अछि तहिना कोनो अभियान केँ सदा जीवित रखबाक लेल सिद्धान्त सँ समझौता नहि करब आ सृजनशीलता केँ कहियो कम नहि करब, हमरा बुझने यैह हेतैक.
मैथिली साहित्य महासभा - दिल्ली वास्तव मे भारतीय राजधानी केर धरातल पर पैर रोपय जा रहलैक अछि. जन-जन मे भाषाक मिठास सँ संस्कृति आ सामाजिकताक समग्र हितपोषणक बात हेब्बे करतैक. दलीय भावना सँ इतर साहित्यिक संस्कार जखनहि जीवन्त हेतैक, आन बात स्वाभाविके रूप मे आगू बढतैक. आशा करैत छी जे युवा पीढी लेल ई डेग एकटा नव वरदान बनि पृथ्वी पर अवतरित हेतैक.
हम एब्बे टा करब, अहुँ सब मैथिलीप्रेमी सृजनशील लोक, जतय छी ओतहि सँ चलू! दिल्ली चलू!! २१ फरबरी - अन्तर्राष्ट्रीय मातृभाषा दिवस पर दिल्ली मे एहि शुभ दिवस केँ एतेक मजबूती प्रदान करी जाहि सँ मैथिली पठन-संस्कृति, लेखन शक्ति आ समाचार-संप्रेषण सब प्रायोगिक विधा मे अपन अलग स्थान बनय.
जय मैथिली! जय मिथिला!!
-प्रवीण नारायण चौधरी
हम मैथिल छी- हमर मातृभाषा मैथिली थिक
मैथिली साहित्य महासभा- मैथिली साहित्य कें प्रोन्नतिशील बनायब लेल.
स्थापना दिवस सम्मेलन.
21 फरवरी 2015 (विश्व मातृभाषा दिवस)
भोर 10.30 सं दुपहर 2.00 धरि.
कंस्टीच्युशन क्लब, नई दिल्ली
सहभागिता शुल्क - टका 100 /-
संस्थाक शुभारंभ, मैथिली साहित्य पर चर्चा, संगठन पर चर्चा. काव्य पाठ.
संगहि सहभोज.

robotstxt: allowed

filter: keep


text: एहन खबर अछि जे बिहार के पूर्णिया मे सुखोई के बेस बनाएल जाएत. एयर फोर्स के तरफ सं पूर्णिया एयर फोर्स स्टेशन के सुखोई-30 के लेल चयन करय के फैसला एकटा नीक खबर मानल जएबाक चाही. ई सभ चीन के बढ़ैत प्रभाव के देखैत कएल जा रहल अछि. पूर्णिया मे एयर फोर्स के बड़का विमान उतरय के सुविधा अछि मुदा सुखोई के लेल किछ अपग्रेड करय के जरूरत अछि. ओकरा करि लेल जाएत. एहि ठाम सुखोई के एकटा पूरा अड्डा बनत. अहां के कि लगैत अछि कि सरकार के ई कदम पहिनहि उठएबाक चाही छल ? भारत के जेहि हिसाब सं खतरा अछि ओहि हिसाब सं सीमावर्ती इलाका मे इंफ्रास्ट्रक्चर के विकास नहि कए गेल अछि. भारत के नेपाल... चीन सं लागल सीमावर्ती इलाका मे अहां देखि सकय छी जे बिजली...सड़क…पानी...संचार के कि हाल अछि? सरकार के तुरंत एकरा सभ के गंभीरता सं ल बिहार के पूरा सीमावर्ती इलाका मे सड़क के जाल बिछएबाक चाही. अखन त ई हाल अछि जे जगह-जगह गड्ढा बनल अछि कई ठाम त रोड बुझाएते नहि अछि. संचार व्यवस्था के सेहो खराब हाल अछि. अखनो सैकड़ो एहन गाम अछि जतय बिजली के पोल तक नहि अछि. अहां के कि लगैत अछि सरकार के कि- कि करय के जरूरत अछि?


text:
मैथिली किस्सा : गोनू झा बड़ गूढ़ लोक छलाह। हुनका चीन्हब बड़ दुरूह काज छल। जिनगी पर्यन्त आ सभकेँ छकबिते रहलाह तेँ सम्पूर्णतामे ओ एक धूर्त पंडीजी रहथि से सभ मानैत रहनि आ ताही कारणे सभ हुनकासं साकाक्ष रहैत छल। के जानय, कखन कोन व्याजें कत छका बैसताह।
एक बेरक गप्प gonu jhagonu jha ke kahanigonu jha storiesmaithili khissamaithili storiesmaithili storystories in maithiliगोनू झा Read More
मैथिली किस्सा : जखन गोनू झा बृद्ध पिताक देहावसान भ गेलनि त गौंआँ लोकनिकें प्रसन्नता भेलनि जे एकटा दमगर भोज पारि लागत। सरझप्पीक बाद गौंआँ सभ गोनू झा क दलान पर जुमैत गेलाह आ हुनक पिताक महानताक बखान करैत वृषोरत्सर्ग श्राद्धक संग असिद्ध भोज करबाक सुझाब देब लगलथिन। बेर बेर gonu jhagonu jha ke kahanigonu jha storiesmaithili khissamaithili storiesmaithili storystories in maithiliगोनू झा Read More
गोनू झा रहथि दरबारी। अपन बुद्धि-विलाससं राजाकेँ प्रसन्न कयने रहैत छलाह आ पुरस्कार स्वरूप बेस धन - अर्जन क लैत छलाह। आ तेँ हुनका ओत चोरक खूब उपद्रव रहैत छल। एक बेर गोनू झा दुनू प्राणी घरमे सुतल छलाह। तखने चोरबा सभ सेन्ह काटि घरमे प्रवेश कयलक। देखलक जे एखन gonu jhagonu jha ke kahanigonu jha storiesmaithili storystories in maithiliगोनू झा Read More
मैथिली किस्सा : एक समय गोनू झा गरीबीक दिन काटि रहल छलाह। एकटा सेठसं ओ सय टाका कर्ज लेलनि। ओकर सुदि बढ़ैत गेल, जे हजार धरि ठेकि गेल। एक दिन सेठजीकें पता लगलनि जे गोनू झाक पुत्र के विवाह भ रहल छैन। ओ सोचलनि जे ऐन मौका पर ओत पहुँचल gonu jhagonu jha ke kahanigonu jha storiesmaithili khissamaithili storiesmaithili storySethjistories in maithili Read More
मैथिली किस्सा - गोनू झा रहथि सतर्क आ बुद्धिमान लोक छलाह। अपन बुद्धिमत्ता आ विद्वताक बल पर ओ सदैव मिथिलाक राजदरवार में आदर पाबथि आ यदा-कदा इनाम सेहो। एक बेर गोनू झा बांगक खेती नीक जकाँ कयने रहथि। उपजा सेहो नीक भेलनि। ओकरा बेचि नीक पाइ सेहो अर्जित कयलनि। मुदा gonu jhagonu jha ke kahanigonu jha storiesmaithili khissamaithili storiesmaithili storystories in maithiliबंगौर के चोरी Read More
मैथिली किस्सा - कमला नदीक कछेड़मे पड़ैत रहनि गोनू झाक खेत। एक बेर कमलामे भीषण बाढ़ी आयल। सभक फसिल जलमगन भेल जा रहल छल। गोनू झा के सेहो जजाति कमला महारानीक गर्भमे जा रहल छलनि। गोनू झा के एक दिन नदीक कातमे गेलाह आ कल जोडि प्रार्थना कयलनि जे जं gonu jhagonu jha ke kahanimaithili storiesstories in maithiliगोनू झामैथिली किस्सा Read More
मैथिली किस्सा - एक बेर राजाकें इच्छा भेलनि अत्यंत चतुर दरबारीक। एहि दृष्टिसं ओ दरबारी सभक एकटा बैसार आयोजित कयलनि। बैसारमे ओ कहलनि जे हमरा एकटा अत्यंत चतुर दरबारीक प्रयोजन अछि। ओकरा हम विचारकक रूपमे नियुक्त कर चाहैत छी, संगहि एहि विधायमे पारंगत व्यक्तिकें किछु बहुमूल्य उपहार देब चाहैत छी। gonu jhagonu jha ke kahanimaithili khissamaithili storiesmaithili storyबिलाड़ीमैथिली किस्सा Read More
मैथिली किस्सा - गोनू झाकेँ बेर-बेर चोरक चक्कर लागल रहैत छलनि। मुदा हुनका तकर डर रंचमात्रो नहि होइत छलनि। एहिना एक बेर ओ पंडिताइनक संगे घरमे पड़ल-पड़ल सुतबाक उपक्रम क रहल छलाह। राती निसभेर भ गेलनि तैयो ओ गप्पे क रहल छलाह। मुदा चोरबा सभ हुनका सुति रहल रहबाक भ्रममे gonu jhagonu jha storiesmaithili storyमैथिली कहानीमैथिली किस्सा Read More
मैथिली किस्सा : गोनू झा पर गामक लोक बड़ कन्हुआयल रहैत छलाह। हुनकर उन्नतिसं लोककेँ ईर्ष्या होइत छलनि। हुनका लोकनिक सम्मिलित प्रयाससं गोनू आ भोनू दुनु भाइमे झगड़ा भ गेल। मुदा एकटा महींस आ कम्मल बचि गेल जे बँटा नहि सकल। एहि पंचैतीसं गोनू बड़ दुखित रहैत छलाह।
महींसकें दिन भर gonu jhagonu jha storiesmaithili storiesगोनू झाबंटवाराभोनू झामैथिली कहानीमैथिली किस्सा Read More
मैथिली किस्सा: गोनू झा एकबेर बहुत दिनक बाद अपन जजमनिकासं घुरल आबैत छलाह। बाटमे हाट देखि ठमाकि गेलाह। माछक बाजार मे माछक अम्बार देखि मोन पनिया गेलनि। बटुआ टोलनि। भरल छलनि। जजमान कयनहुरहनि बेस बिदाइ। कराचुर एक मासक बिदाइ रहनि बटुआमे। चट अपन पसिन्नक रोहु माछ तौलबाक हेतुमलाहकेँ कहलनि। जीबैत gonu jhamaithili storiesगोनू झागोनू झाक माछनौआमैथिली कहानीमैथिली किस्सा Read More


text:
बुधवार, 18 सितंबर 2013
शुभ भोर
सब दिन हँसिते रहै बाली रधियाक मुँहपर आइ दुनियाँ भरिक उदासी कब्जा कऽ लेने छलै ।चौकठिसँ ओठङि कऽ बैसल रधियाक आँखिक आगू अपन सत्ताक पतन आ नव सत्ताक उदय देखाइ दैत छलै ।आइ ओकर एक मात्र बेटा परदेशसँ आबि रहल छलै ।ओतै वियाह केने छलै आ आइ भोरे-भोर कनियाँक संग आबि रहल छै ।आजुक बेटा-पुतहु जकाँ ओकरो बेटा-पुतहु ओकरा घरसँ भगा देतै, गंजन करतै ।इएह चिन्ता साँझेसँ ओकरा खेने जा रहल छै ।कनियाँ शहरी छथि, ई सोचि चिन्ता बेसिये भऽ जाइ ।जेना-तेना भोर भेलै ।चरिचक्किया दलानपर आबि कऽ रूकलै ।बेटा-पुतहु गाड़ीसँ उतरि रधिया लऽग आएल आ पएर छूबि आशीर्वाद लेलक ।माएकेँ उदास देख बेटा पुछलकै "एँ गै माए, एते दिन बाद तोहर बेटा एलौ आ तूँ उदास भेल छें ?"
रधियाकेँ रहल नै गेलै ओ बाजल "हमरा डर अछि जे रामाक बेटा जकाँ तुँहूँ हमरा घरसँ बैलगा देबहीं आ तोहर कनियाँ धधकैत चेरा लऽ कऽ मारतौ ।"
एते सूनि रधियाक हाथ पकरि पुतहु बाजलीह "माँजी लोककेँ अपन बूधिसँ काज करबाक चाही नै कि देखाउँस ।ओ तँ अभागल हएत जे माएकेँ मारत आ बैलगाएत ।अहाँ हमरा जनम नै देलौं तैसँ की, अहाँक हमर सोहागक जननी छी ।अहाँ हमर मायोसँ पैघ छी ।जँ सोहाग परमेश्वर होइत छथि तँ ओकर जननी परमेश्वरोसँ पैघ भेली ।अहाँ निफिकिर रहू ।खाली अपने कोखिक बेटी बुझू आशीर्वाद दैत रहू ।"
पुतहुक बात सूनि रधियाक आँखि नोरा गेल ।झट दऽ पुतहुकेँ छातीसँ सटा लेलीह ।आजुक कुपोषनक शिकार भेल समाजमे शुभ भोरक संकेत भेंटि रहल छलै ।
अमित मिश्र
1 टिप्पणी:


text:
खिलराज रेग्मी
खिलराज रेग्मी नेपालक पूर्व प्रधानमन्त्री छथि । सर्वोच्च अदालतक प्रधानन्यायाधीश बहाल रहल समय हुनका संविधानक बाधा अड्काऊ प्रधानमन्त्री नियुक्त भेल। [२] २०६४ साल निर्वाचित संविधान सभा संविधान नै बनला करण अन्योगग्रस्त बनल नेपालक राजनीति चिरैत नयाँ संविधान सभाक निर्वाचन करै जिम्मेवारीक साथ राजनीतिक दलहसभक सहमतिमे ओ अन्तरिम चुनावी मन्त्रीपरिषद् २०६९कऽ अध्यक्षता करैत् प्रधानमन्त्री बनाने छथि। रेग्मी २०६८ बैशाख २३ गते नेपालक प्रधानन्यायाधीशक रूपमे नियुक्त भेल छल। [३] २००६ साल जेठ १८ गते पाल्पा जिलामे जन्मल रेग्मी २०७१ जेठ १७मे उमेर हदका कारण अवकास पावने अछि। रेग्मी वि.सं. २०२८ सँ न्यायसेवामे क्रियाशील अछि।


text:
विकिपिडिया:शिघ्र मेटबैक आधार
शिघ्र मेटबैक आधार एकमात्र बात जनाबैत अछि जाहिमे प्रबन्धकसभ बिना कोनो आम सहमति तथा मेटबैक वार्तामे समय बर्बाद नैकरि विकिपिडियाक कोनो पृष्ठ अथवा मिडियाके तुरून्त मेटाए सकैत अछि। एतय नीचा तय कएल गेल नियम तथा मापदण्डसभक आधारमे मात्र पृष्ठ अथवा मिडियाके मेटाएल जा सकैत अछि।
मेटाएल पृष्ठसभ घुमाएल जाए सकैत अछि मुदा प्रबन्धकसभद्वारा मात्र एहिकारण अन्य मेटबैक आधार पृष्ठ हटाबैक ट्याग लागिगेल पृष्ठ आ ओहि उपर कएल सहमतीय वार्ताद्वारा कएल जाइत अछि। शिघ्र मेटबैक आधारक मुख्य उद्देश्य मेटबैक पृष्ठ अथवा मिडियाक वार्तामे लागैवला समयक बचत करनाए छी।[१]
प्रबन्धकसभ कोनो पृष्ठ अथवा मिडियाके मेटबै सँ पहिने नियम तथा मापदण्ड अनुसार भेल नैभेल बातके ध्यान देबए पडत। यदि कोनो पृष्ठ तुरन्त अथवा किछ दिन पहिने मेटबैक वार्तासँ सफलतापूर्वक निकलैमे सफल भेल अछि तँ तेहन पृष्ठके भविष्यमे प्रतिलिपि अधिकार उल्लङ्घन वा तय कएल नियम बमोजिम कोनो नियम नतोडला धरि ओहन पृष्ठके नै मेटाबी। मेटबैक आधारक मापदण्डसभ नीचा तय कएल गेल अछि। कहियोकाल योगदानकर्तासभ कोनो पृष्ठको निर्माण बहुतेक सम्पादनद्वारा करैत अछि ताहिकारण प्रबन्धकसभ कोनो नयाँ अपूर्ण पृष्ठ निर्माण भेला तुरन्तबाद नै मेटबैक चाही।
विषय सूचीसभ
- १ मापदण्डक सूची
- १.१ सामान्य
- १.१.१ सा१. सर्वाधिकार उल्लङ्घन
- १.१.२ सा२.परिक्षण पृष्ठसभ
- १.१.३ सा३. पूर्ण बर्बरता आ धोखापूर्ण
- १.१.४ सा४. बातचित करि मेटाएल पृष्ठक पुनर्निर्माण
- १.१.५ सा५. निषेधित वा अवरोधित प्रयोगकर्ताद्वारा पृष्ठ निर्माण
- १.१.६ सा६. प्राविधिक मेट्ने आधार
- १.१.७ सा७. लेखकद्वारा पृष्ठ मेटबैक अनुरोध
- १.१.८ सा८. आधारहीन पृष्ठ या मेटाएल पृष्ठ
- १.१.९ सा९. कार्यालय प्रतिक्रिया
- १.१.१० सा१०. धम्की, गाली गलौंच, वाहियात लेख्न शैली भेल पृष्ठ
- १.१.११ सा११. अनावश्यक प्रचारबाजी वा प्रसार
- १.१.१२ सा१२. प्रतिलिपि अधिकार उल्लङ्घन
- १.१.१३ सा१३. रोकल गेल पृष्ठ निर्माण प्रेषण
- १.१ सामान्य
- २ सन्दर्भ सामग्रीसभ
- ३ एहो सभ देखी
मापदण्डक सूची[सम्पादन करी]
सामान्य[सम्पादन करी]
ई मापदण्ड कोनो प्रकारक विकिपिडिया पृष्ठमे लागू भऽ सकैत अछि जाहि अन्तर्गत लेख, अनुप्रेषण, प्रयोगकर्ता पृष्ठ, फाइल आदी समावेश रहल अछि ।
सा१. सर्वाधिकार उल्लङ्घन[सम्पादन करी]
ई मापदण्ड ओहन पृष्ठसभ उपर लागू होइत अछि जे पृष्ठ पूर्णतया सर्वाधिकार उल्लङ्घन कऽ रहल होए वा अर्थहीन आ अस्पष्ट सामग्रीसँ भरल होए ।
- {{Db-g1}}, {{Db-nonsense}}
सा२.परिक्षण पृष्ठसभ[सम्पादन करी]
ई नियम परिक्षण करैक लेल निर्माण कएल पृष्ठ वा अन्य विकिपिडिया कार्य प्रयोजन करैकलेल बनाएल गेल मुदा काम समाप्त भेला बादो वा काम नैलागैवला पृष्ठसभ उपर लागू होइत अछि ।
सा३. पूर्ण बर्बरता आ धोखापूर्ण[सम्पादन करी]
ई नियम धोखापूर्ण आ गलत जानकारी समावेश करि बनाएल पृष्ठसभ उपर लागू होइत अछि ।
- {{Db-g3}}, {{Db-vandalism}}, {{Db-hoax}}
सा४. बातचित करि मेटाएल पृष्ठक पुनर्निर्माण[सम्पादन करी]
समुदायद्वारा बातचित करि मेटाएल आधारहीन पृष्ठ वा बिना आधार पुनर्निर्माण कएल पृष्ठसभ उपर ई मापदण्ड लागू होइत अछि ।
सा५. निषेधित वा अवरोधित प्रयोगकर्ताद्वारा पृष्ठ निर्माण[सम्पादन करी]
ई मापदण्ड विकिपिडियाक निषेधित वा अवरोधित प्रयोगकर्ताद्वारा कएल पृष्ठ निर्माण उपर लागू होइत अछि ।
सा६. प्राविधिक मेट्ने आधार[सम्पादन करी]
ई मापदण्ड विवादहीन पृष्ठसभ उपर लागू होइत अछि जना:
- खाली श्रेणीसभ
- बहुविकल्पी पृष्ठ जे एक वा कोनो भी अन्य पृष्ठसँ नै जुडल अछि
- अनुप्रेषित खाली पृष्ठ
- महत्वहीन पृष्ठ वा गलत नामपद
- खाली आकृति
- विकिमिडिया कमन्समे पहिनेसँ ओहि नामसँ रहल फाइलउपर अनुप्रेषण
- {{Db-g6|rationale=कारण}}, {{Db-copypaste|स्थानान्तरित होमएवला पृष्ठक नाम}}, {{Db-disambig}}, {{Db-move|स्थानान्तरित होमएवला पृष्ठको नाम|कारण}}, {{db-error}}, {{Db-redircom}}
सा७. लेखकद्वारा पृष्ठ मेटबैक अनुरोध[सम्पादन करी]
पृष्ठ निर्माण कएनिहार लेखक स्वयं निक नियत राखि यदि अपन पृष्ठ मेटबैक अनुरोध करत तहन ई मापदण्ड अनुसार पृष्ठ मेटाएल जा सकैत अछि संगे पृष्ठ खाली करि अनुप्रेषित कएल गेल अछि तखनो याह मापदण्ड अनुरूप पृष्ठके मेटाएल जा सकैत अछि ।
- {{Db-g7}}, {{Db-author}}, {{Db-blanked}}, {{Db-self}}
सा८. आधारहीन पृष्ठ या मेटाएल पृष्ठ[सम्पादन करी]
ई मापदण्ड अन्तर्गतक पृष्ठसभक उदाहरणसभ वार्तालाप पृष्ठ, बिना मूल पृष्ठक उप पृष्ठ, बिना चित्रक चित्र पृष्ठ, अमान्य लक्ष्यमे अनुप्रेषित पृष्ठ, आधारहीन लक्षित कएल बनाएल पृष्ठ, त्रुटीपूर्ण शीर्षकसभ रहल अछि ।[२]
- {{Db-g8}}, {{Db-imagepage}}, {{Db-redirnone}}, {{Db-subpage}}, {{Db-talk}}, {{Db-templatecat}}
सा९. कार्यालय प्रतिक्रिया[सम्पादन करी]
विकिमिडिया फाउन्डेसन कार्यालय ई अधिकार सुरक्षित राखने अछि । ई मापदण्ड अन्तर्गत विशेष परिस्थितिमे कोनो पृष्ठके मेटाएल जा सकैत अछि ।
सा१०. धम्की, गाली गलौंच, वाहियात लेख्न शैली भेल पृष्ठ[सम्पादन करी]
कोनो जीवित व्यक्तिक जीवनी वा उल्लेखनीय विषयसँ सम्बन्धित लेख निर्माण करि, आक्रमण करि दुर्व्यवहार करवाक प्रयास भेल स्थितिमे ई मापदण्ड अन्तर्गत पृष्ठके शिघ्र मेटाएल जा सकैत अछि । पृष्ठ जहिमे धम्की, गाली गलौंच, वाहियात आ ओसभसँ सम्बन्धित विषय या किछ अन्य रूपरेखाक शोषण करैत अछि तथा बिना कोनो धारणा राखि निर्माण कएल गेल होइत ।
- {{Db-g10}}, {{Db-attack}}, {{Db-attackorg}}, {{Db-personal attack}}, {{Db-negublp}}
सा११. अनावश्यक प्रचारबाजी वा प्रसार[सम्पादन करी]
ई मापदण्ड एहन पृष्ठसभ उपर लागू होइत अछि जे प्रचार करिक लेल निर्माण कएल गेल होइत आ आधारभुत रूपमे पुनर्लेखन करि सुधारल नै जा सकैत होए ।
- {{Db-g11}}, {{Db-promo}}, {{Db-spam}}, {{Db-spamuser}}, {{Db-spamuser-sandbox}}
सा१२. प्रतिलिपि अधिकार उल्लङ्घन[सम्पादन करी]
ई मापदण्ड एहन पृष्ठसभ उपर लागू होइत अछि जे पृष्ठमे सीधा रुपसँ कोनो व्यावसायिक वेबसाइट, ब्लग अथवा पत्रिकासँ सामग्री कपी करि राखल होई ।
- {{Db-g12|url=स्रोत युआरएल}}, {{Db-copyvio|url=स्रोत युआरएल}}
- टिप्पणी: यदि आन कोनो सा१२ मे मापदण्ड जोड़क अवस्था अएलापर {{Db-multiple}} आकृतिक प्रयोग करवाक चाही जहिसँ प्रबन्धकवर्ग प्रतिलिपि अधिकारक अनुमतिमे समय बर्बाद नै करि पृष्ठ मेटाए सकै ।
- {{Db-multiple|g12|url=स्रोत युआरएल|अन्य मापदण्ड}}
सा१३. रोकल गेल पृष्ठ निर्माण प्रेषण[सम्पादन करी]
ई मापदण्ड अन्तर्गत त्याग कएल गेल वा पहिने सँ रोकिल पृष्ठ निर्माण भेलापर ई नियम लागू होइत अछि ।
सन्दर्भ सामग्रीसभ[सम्पादन करी]
- ↑ In this context, "speedy" refers to the simple decision-making process, not the length of time since the article was created.
- ↑ Note that new editors sometimes mistakenly start article drafts on talk pages that have no article. If you see this, move the draft to the draft space or to the user's userspace, making sure the new user is listed as author and not you.


text:
नई दिल्ली। चिंतक गोविंदाचार्य कहला अछि जे छोट-छोट राज्य क निर्माण स देश क सर्वांगीण विकास संभव अछि। गोविंदाचार्य अंतरराष्ट्रीय मैथिली परिषद क तत्वावधान मे पृथक मिथिला राज्य क मांग कए ल कए मंगलदिन दिल्लीक जंतर-मंतर पर आयोजित धरना-प्रदर्शन कए संबोधित करैत इ गप कहलाह। गोविन्दाचार्य कहला जे पृथक राज्य क गठन सत्ता क विकेन्द्रीकरण क लेल सेहो जरूरी अछि आओर विकेन्द्रीकरण क पक्षधर महात्मा गांधी, दीनदयाल उपाध्याय आ जयप्रकाश नारायण सन महान नेता सेहो छलथि। ओ पृथक मिथिला राज्य क गठन क मांग क समर्थन करैत पृथक अवध प्रदेश बनेबाक सेहो वकालत केलथि।
फिल्म निर्देशक आ कार्यक्रमक संयोजक भवेश नंदन, परिषद क अध्यक्ष प्रो कमल कांत झा क अगुवाई मे आयोजित एहि धरना-प्रदर्शन मे देश मे मिथिला सहित पांचटा नव राज्य क मांग कए लकए संघर्षरत अखिल भारतीय क्षेत्रीय विकास आ भाषा आंदोलन क अध्यक्ष अरविन्द पाठक बिहार जनता दल यूनाइटेड क वरिष्ठ नेता जगदीश कामत आ डॉ राममोहन झा क अलावा अनेक बुद्धिजीवी, रंगकर्मी आ सामाजिक कार्यकर्ता हिस्सा लेलथि। बाद मे प्रदर्शनकारी अपन मांग स संबंधित राष्ट्रपति प्रतिभा पाटिल कए एकटा ज्ञापन देलथि।
मुख्य पृष्ठ समाचार छोट-छोट राज्य स देशक विकास संभव : गोविन्दाचार्य


text:
पटना। बिहार मे पर्यटन क क्षेत्र मे पूंजी निवेश क सिलसिला मे आधा दर्जन स अधिक देश क लगभग 40टा प्रतिनिधि पटना एलथि अछि। एहि मे कनाडा, थाईलैंड, ऑस्ट्रेलिया, फ्रांस, ब्रिटेन आ लाओस क लोक शामिल छथि। वॉट-लाओ नामक परियोजना क अंतर्गत इ सब बोधगया मे विशाल बौद्ध मंदिर आ विहार क निर्माण करेबा पर विचार करताह। एहि स बिहार मे न केवल पर्यटन कए विस्तार भेटत, बल्कि बौद्ध सर्किट कए सेहो मजबूती भेटत। गौरतलब अछि जे वाशिंगटन क वर्जिनियां मे विशाल बौद्ध विहार अछि, जाहि ठाम काफी संख्या मे बौद्ध धर्मावलंवी जुटैत छथि, जेकर निर्माण लाओस क धर्मावलंवी करौने छथि। ओकरे तर्ज पर बिहार मे सेहो बृहद बौद्ध मंदिर क निर्माण क योजना अछि। इ जानकारी पर्यटन मंत्रालय, भारत सरकार क संयुक्त महानिदेशक संजय श्रीवत्स देलथि अछि।
मुख्य पृष्ठ समाचार बिहार मे पर्यटन क्षेत्र कए बढ़ेबा लेल जुटलाह 40 विदेशी प्रतिनिधि


text:
पटना । पटना हाइकोर्ट क मुख्य न्यायाधीश दीपक मिश्र आ न्यायाधीश शिवकीर्ति सिंह क खंडपीठ सोमदिन एकटा जनहित याचिका क सुनवाई करैत कहला जे किसान स अनाज किनलाक बाद हुनका एकाउंटपेयी चेक क माध्यम स भुगतान कैल जाए। कोर्ट कहलक जे किसान कए हुनकर अनाज क बिक्री क एवज मे चेक क माध्यम स भुगतान कैल जाए। खंडपीठ कहलक जे भारतीय खाद्य निगम, राज्य सरकार अथवा कोनो आन एजेंसी बिचौलिया क माध्यम स किसान स खाद्यान्न नहि कीन सकैत अछि। यदि किसान स सीधा खाद्यान्न किनल जाइत अछि, त एकरा लेल हुनका चेक स भुगतान करब जरूरी अछि। मालूम हुए जे किसान क अनाज कए पैक्स, राज्य सरकार अथवा एफसीआइ सीधा नहि कीनैत अछि, बल्कि बिचौलिया सस्ता दर पर किसान स खाद्यान्न खरीद कए एफसीआइ या आन एजेंसी कए सरकार द्वारा निर्धारित दर पर बेच दैत अछि। जाहि स किसान कए न्यूनतम समर्थन मूल्य नहि भेटि पबैत अछि।
मुख्य पृष्ठ समाचार किसान स सीधा कीनू अनाज, चेक स करू भुगतान


text:
सीतामढी। प्रधानमंत्री झालानाथ खनल क इस्तीफा स नेपाल मे फेर संकट ठार भ गेल अछि। नेपाल क राष्ट्रपति राम बरन यादव राजनीतिक पार्टी सब स आम सहमति क सरकार बनेबा लेल एक सप्ताह क समय देलथि अछि, नहि त ओ बहुमत वाला सरकार देश पर थोपबाक धमकी देलथि अछि। खनल रविदिन इस्तीफा देलथि। राष्ट्रपति ओना हुनका स अगिला सरकार बनबा धरि पद पर रहबा लेल कहलथि अछि। यादव कहला जे अगर 21 अगस्त तक आम सहमति ननहि बनल त ओ चुनाव करेबा क अपन संवैधानिक अधिकार क प्रयोग करताह जेकर बाद बहुमत देखी सरकार बनेबाक बाट खुलत।
फरवरी मे प्रधानमंत्री पद ग्रहण करनिहार खनल कहला अछि जे विभिन्न पार्टी दिस स हुनका समर्थन नहि भेटला स स इस्तीफा द रहल छथि किया कि एहि स संविधान क मसौदा तैयार करबाक काज पूरा नहि भ पाबि रहल अछि। संगहि पूर्व माओवादी विद्रोही संग शांति वार्ता सेहो आगू नहि जा रहल अछि। आब देश मे नव चुनाव असगर विकल्प देखा रहल अछि मुदा ओकरा लेल नव संविधान जरूरी अछि।
सरकार क सामने 31 अगस्त तक संविधान क मसौदा तैयार करबाक समयसीमा अछि मुदा पूर्व गुरिल्ला लड़ाकाक मसला पर गतिरोध बनल अछि। इ समयसीमा दू बेर बढ़ाउल जा चुकल अछि। 2006 मे गृह युद्ध खत्म भेलाक बाद हिनका लोकनि कए शिविर तक सीमित करि देल गेल अछि। 2006 मे भेल शांति संधि क मुताबिक अगर निश्चित समयसीमा तक संविधान क मसौदा तैयार नहि भेल त एहि स पैदा होइवाला राजनीतिक स्थिरता क वजह स शांति प्रक्रिया पटरी स उतरि जाएत।
शांति प्रक्रिया क सबसे पैघ मुद्दा 19,000 माओवादी लड़ाका कए सेना क हिस्सा बनेबा पर अछि मुदा सैन्य नेतृत्व आ विपक्षी नेपाली कांग्रेस पार्टी एकर हक मे नहि अछि। एकीकृत मार्क्सवादी लेनिनवादी (यूएमएल) क नेता झालानाथ खनल क प्रेस सलाहकार सूर्य थापा कहला, ओ आखिरी मिनट तक आम सहमति बनेबा लेल प्रयास केलथि मुदा पार्टी सब संविधान क मसौदा आ शांति प्रक्रिया पर सहमत नहि भेल। एकर बाद इस्तीफा आखरी विकल्प छल।
नेपाल मे दस साल तक चलल गृह युद्ध क बाद 2006 मे शांति संधि भेल मुदा निर्वाचित सांसद नव संविधान तैयार करबा मे नाकाम रहल। सात मास तक नेपाल मे कियो प्रधानमंत्री नहि छल। फेर फरवरी मे खनल प्रधानमंत्री पद ग्रहण केलथि मुदा हुनकर इस्तीफा क बाद फेर राजनीतिक गतिरोध पैदा भ गेल अछि। 2008 क चुनाव मे माओवादी सबस पैघ पार्टी क तौर पर उभरल जेकर बाद पुष्प कमल दहल उर्फ प्रचंड प्रधानमंत्री चुनल गेलाह। खनल तीन पार्टी वाला गठबंधन क नेतृत्व केलथि जाहि मे माओवादी सेहो शामिल छलथि मुदा ओ पहिने साफ करि चुकल छलथि जे अगर शांति प्रक्रिया कए आगू नहि बढाउल गेल त ओ इस्तीफा द देताह। पर्यवेक्षक क कहब अछि जे राजनीतिक निष्क्रियता क वजह स गृह युद्ध क बाद देश मे सुधार आ विकास क प्रक्रिया खतरा मे पडि गेल अछि। बहुत रास लोक कए उम्मीद छल जे गृह युद्ध खत्म भेलाक बाद हुनकर जिनगी बेहतर होएत मुदा एहन किछु नहि भेल। नेपाल दुनिया क सबस गरीब देश मे स एक अछि। नेपालक एहि राजनीतिक अस्थिरता क प्रभाव बिहार पर सेहो परत। मजबूत, स्थिर आ विकसित नेपाल बिहार लेल बहुत जरूरी अछि। आइ बिहार ताहि विकासक बाट पर चलि रहल अछि ओहि मे अगर नेपाल कदमताल करिते त मिथिला क भाग्य उदय हेबा स कियो नहि रोकि सकैत छल।
नेपाल क सामने फेर राजनीतिक गतिरोध
सीतामढी। प्रधानमंत्री झालानाथ खनल क इस्तीफा स नेपाल मे फेर संकट ठार भ गेल अछि। नेपाल क राष्ट्रपति राम बरन यादव राजनीतिक पार्टी सब स आम सहमति क सरकार बनेबा लेल एक सप्ताह क समय देलथि अछि, नहि त ओ बहुमत वाला सरकार देश पर थोपबाक धमकी देलथि अछि। खनल रविदिन इस्तीफा देलथि। राष्ट्रपति ओना हुनका स अगिला सरकार बनबा धरि पद पर रहबा लेल कहलथि अछि। यादव कहला जे अगर 21 अगस्त तक आम सहमति ननहि बनल त ओ चुनाव करेबा क अपन संवैधानिक अधिकार क प्रयोग करताह जेकर बाद बहुमत देखी सरकार बनेबाक बाट खुलत।


text:
Wednesday, 17 May 2017
सुखैत पोखैर प्यासल गाम!
एहि बेर गाम में एकटा भातिजऽक उपनेन छल आ आफ़िस में सेहो ३-४ टा छुट्टी लगातार भेट रहल छल । बस फ़ेर की एकबैगे गाम जेबा क प्लान बनि गेल । प्लानो तेहन जे जूर-शीतल दिन सांझ तक गाम पहुंचितौं। मगध एक्स्प्रेस अपन आद्त अनुसार चारि घंटा बिलंब सं पटना पहुंचेलक । आब ओत से बरौनी के ट्रेन पकरबाक छल । गर्मी के दिन में सूर्यास्त किछ बिलंबे स होइ अछि, स्वाइत राजेन्द्र पूल पर जखन लगभग साढे छ: बजे पहुंचल छलहुं त सूर्यास्त क मनोरम दृश्य दृष्टिगोचर भेल छल। ओई मनोरम छटा मे ३-४ टा छौंरा सब गंगा जी के बीच धार में चुभैक रह्ल छल। ई दृश्य देखय बला छल। मुदा इ कि! अचानक से ध्यान गेल जे गंगाजी त सूखि के आधा भ गेलिह आ पाईन क धार केवल पांजर धरि में बचल छल । आब ई स्थिति भयावह बुझना गेल। त एकर की मतलब जे सुखार अपनो गाम-घर दिस दस्तक द देने अछि ! जखन गाम पहुंचलौं त जूर-शीतलऽक कोनो नामो-निशान नै देखना गेल। यद्यपि गाम हम अन्हार भेला के बादे पहुंचल छलहुं ।
अगिला दिन भोरे भोर गाम दिस बिदा भेलहुं, बाट में भेंटनाहर लोक सब सं दुआ-सलामी लैत नदी कात पहुंचलहुं । मुदा देखै छी त ई की; नदी त अछिए नै! गामक बलान नदी सुखि क पीच रोड बनल अछि आ साइकिल, मोटरसाईकिल सभ ओई बाटे सरसरायल ऐ पार से ओइ पार भ रहल अछि। ध्यान गेल जे गामऽक मुखिया (जेकर जनेर-धैंचा के फ़सल नदी कात में लहलहायत छल) के अतिक्रमणक सीमा आउर अधिक बढि गेल अछि आ जत हरदम नदी के धार रहै छल तत्तौ मुखिया के फ़सल लागल छल। ओना फ़सलऽक हालत सेहो पिलपिल सन भेल छल । गाम सं नदी बिला जेनाइ मने कि जे मानु जेना कोनो सौभाग्यवती के सिहुंथ से सेनूर पोछि देनाई भेल!
मानै छी जे हम बेसी दिन गाम नै रहलहुं अछि, मुदा जतबे दिन रहलहुं अछि, ई नदी से एकटा लगाव रहल अछि। बाल्यावस्था में नदी नहाय के अपन उत्साह होय छ्ल, मां के मनो केला पर कहां मानै छलियै। आ गर्मी महिना में त बुझू जे जखने मोन होय तखने चैल दिय नहाय लेल, कोनो अंगा-गंजी लेबा के काजे नै, बस ककरो सं गमछा मांगू आ कूदि जाउ। जा कनि काल नदि में चुभकि ततबे काल में नदि कात के भांईटऽक गाछ पर पसरल गंजी-जंघिया सभ सुखि जाय छल । हं ई बात के अफ़सोस रहत जे हम हेलनाई नै सीख पेलहुं। यद्यपि गामक भैयारी सब थोरे-बहुत सीखेने छल मुदा कालांतर में सेहो बिसरि गेलहुं। ओना गाम-घर में धिया-पुता के दुपहर काल में नदी कात जाय लेल मना करल जाय छल, जै के लेल भूत सं ल के पंडूब्बी तक के डर देखायल जाय छल। नदी किनार में ओना माछ आ डोका पकरय के सेहो अनुभव रहल अछि। ऐ मामला में मीता भाईजी बड्ड तेज छलाह। बुझु से बंसी आ बोर के असल खेलाडी वैह छलाह आ हम सभ त स्टेपनी टाइप में संग लागल रहै छलहुं ।
खैर छोडू, हमहुं कहां पहुंच गेलहुं। हलुमान चौक पर पहुंचलहु त देखै छी जे छौंरा सभ के चौकडी जमल अछि। मीता भायजी सेहो छलाह। हम कहलियैन जे यौ मीता भायजी इ त जुलुम भ गेल। ओ सशंकित होइत बजलाह – जे से की? की भ गेलय? हम प्रतिउत्तर में बजलहुं जे "महराज गामऽक नदी बिला गेल आ अहां पुछै छी जे की भेल!" मुदा हुनकर रिस्पांस बड्ड सर्द छल। ओ बजलाह जे ई सब भगवानऽक माया अछि। देश-दुनिया में पाप बढि रहल अछि, तेकर दुष्परिणाम त एहने ने हेतै हौ। हम बजलहुं जे भायजी, तैयो गमैया के त अपन कर्तव्य करबाक चाही ने नदी के बचाब के लेल। सालों-साल नदी के तह गाद से भरि क उपर भेल जाय अछि, तै पर से नदी तट पर मुखिया के अतिक्रमण बढल जाय अछि। आई नदी सुईख गेल, सोचु जे ऐ संगे कतेको जलिय जीव सभ के त समूले नष्ट भ गेल हैत। क्षेत्रऽक जमीन में पानिऽक लेवल भी नीच्चां खसि परल हैतैक…हं, से त सत्ते. पहिने पचासे फ़ीट पर कल गडा जाय छल मुदा आब सै फ़ीट से कम में कहां नीक पाईन अबै छै – बीच में बात कटैत कनकिरबा बाजल । हम बात के आगा बढबैत बजलहुं जे देखु ई नदी में लोक सब नहाइ जाय छल माल-जाल के नहब आ पाईन पियाब लेल नदी ल जाय छल, मौगमेहर सब कपडा-लत्ता सभ टा त नदिये मे करै जाय छल ने यौ। त जै नदी सं एतेक उपकार भेटै अछि ओकरा लेल किछ त चिंतित होयबाक चाहि ने। एना जे नदी के भूमि के अतिक्रमण होयत रहतै, त निश्चिते ने नदी बिला जायत।
औ जी अहां शहर से आयल छि, ऐश-मौज में रहै छी तैं इ आदर्शवादी गप्प सब फ़ुरा रहल अछि। दिल्ली से ऐनिहार सब के एहिना गोल-गोल गप्प फ़ुराईत रहै छै। – ऐ बेर बीच में बात काटैत बंठाबबाजी बाजल ।
हम कनि व्यथित होयत कहलहुं जे हं शायद अहां ठीके कहै छि, हम पतित भेलहुं जे गामऽक चिन्ता केलहुं । ई गाम त जेना हमर अछिए नै। आ अहां कि जनै छि शहरऽक जिनगी के विषय में । पाईनऽक किल्लत आ ओकर मोल की होई अछि ई कोनो दिल्ली-बंबई बला से बढिया के बुझि सकै अछि! कालोनी सब में पाईन के लऽ कऽ झगडा-झंझट त डेली के खिस्सा रहै अछि, बात त मरै-मारय तक पहुंच जाय अछि। बडका कोठी आ फ़्लैट में रहऽ बला लोक सभ के सेहो सभ सुविधा त भेटै अछि मुदा पाईन हुनको नापि-जोखि क भेटै अछि आ ओकर बड्ड मोल चुकबय परै अछि। जे स्थिति अखन हम-गाम गमय दिस देख रहल छि, जौं लोक नै चेतल त भविष्य में एतुको स्थिति वैह होबय वाला अछि।
खैर किछ काल गप्प-सरक्का मारलाक बाद हम गाम पर पहुंचलहुं आ नहाय के लेल बौआजी ईनार दिस बिदा होबैये बला छलहुं कि मां टोकलक जे कले पर नहा ले, बौआजी ईनारऽक पाईन कदुआह भ गेल छै। ओह! एकटा आउर अफ़सोचऽक गप्प। जहिया से हमर नदी नहेनाय छुटल छल गाम में हम बौआजीए ईनार पर नहाइत एलहुं अछि। बड्ड पवित्र आ शीतल पाईन होय छल ओहि ईनार के। गर्मी के दूबज्जी दुपहरियो में एकदम शीतल पाईन। हमरा याद अछि जे बचपन में देखै छलहुं जे जूरशीतल दिन गौआं लोक सभ एकट्ठा भ के एहि ईनारऽक सफ़ाई करै छल, ढेकुल कसाई छल, नब रस्सी बान्हल जाय छल। रामनन्दन पंडितजी यजमानी में भेंटल एकटा नबका डोल बान्है छलाह। माने बच्चो सभ के लेल ई उत्सव के माहौल होय छल । मुदा आब…..!
गामऽक दोकान में आब कोल्ड-ड्रिंक संगे मिनरल वाटरऽक बोतल सेहो बिकाय लागल छल। किछु सम̨द्ध लोक के घर में २० लिटरा आरो-पाईनऽक बोतल सेहो किनाय लागल छल।
भोज-भात में अक्सरहां कोनो छोट बच्चा जेकरा परसऽ के शौक होई अछि मुदा ओकरा लुरिगर नै बुझल जाय अछि के पाईन परसय लेल द देल जाय अछि। कुम्हरम के भोज काल में गुरकेलवा पाईन परसै छल। हम टोन दैत बजलहुं – कि रे गुरकेलवा! तों पाईने परसै छैं । ओ बाजल- ईह भायजी ! सबसं महरग चीज त हमही परसै छी।
- से कोना रौ? हम पुछलियै
ओ बाजल जे भाईजी, भोजन त कतौ भेट जायत मुदा ई गर्मी में सभसं सोंहतगर चीज त ठंढा पाईने लगै छै यौ। गामऽक आधा कल त सुखा गेल अछि आ ईनार-नदी सब के हाल त अहां देखनेहे हेबै। तखन अहिं कहु जे हम की गलत बजलहुं?
एतनी गो गुरकेलवा एकटा गंभीर बात के बड्ड विनोदी भाव में बाजि गेल छल ।
पता लागल छल जे गामक चौधरी सरकार से सस्ता लोन ल के एकटा पोखैर खुनेला हन । हमरा प्रसन्नता भेल जे चलु नीके अछि जे एकटा पोखैर भेने किछ त राहत अछि आ ताजा माछ खाय लेल सेहो भेट जायत । मुदा मां से जखन चर्चा केलहुं त ओ बाजल जे एंह । ओ पोखैर में किछु अछियो! ओ त बहु पंचायत सदस्यऽक चुनाव जितलैन त जोगार से लोन पास करा लेलाह। बैंक के देखाब लेल खाईध खुना के मांईट सेहो बेच लेलाह आ लोनऽक पाई सूईद पर चढा क सूईद खा रहल छैथ। हम कहलहुं देखु त धंधा। सोझ रस्ता पर चलि क कियौ पाई कमाइये नै चाहै अछि, जै से लोक संगे समाजऽक सेहो भला होय।
बहिन एत गेलहुं त ओतौ वैह हाल देखय लेल भेंटल। कहियो ओकर गाम एहि बात लेल नामी छल जे ओई गाम में बहत्तर टा पोखैर। आगा-पाछां, एम्हर-ओम्हर जेम्हरे मुडी घुमाउ तेम्हरे छोट-पैघ पोखैर-डाबर देखाय परै छल। मुदा देखलौ जे ऐ बेर ओइ में स कतेको पोखैर-डाबर भैस गेल छल । बचलाहो में से बहुते रास जीर्ण अवस्था में छल। भाईजी(बहिन के भैंसुर) के बुझल छल जे हम माछऽक प्रेमी आदमी छी। जै बेर बहिन ओत जाय छलहुं, ओ कोनो ने कोनो पोखैर से माछ ल आबै छलाह । बेरूपहर जखन भाईजी सकरी जाय लेल विदा भेलाह हम पुछलियै जे भाईजी कतऽ जा रहल छी। बजलाह जे अबै छी सकरी से माछ नेने। हम बजलहुं जे किए गाम में ऐ बेर उपलब्ध नै अछि की? ओ बजलाह जे ओह! गामऽक पोखैर सब सुखल जा रहल अछि। आई-काइल्ह कतौ मछहर कहां भ रहल अछि। तैं ऐ बेर अहां के सकरीए के माछ खोआबै छी।
हमर एकटा मधुबनी के मित्र सं सूचना भेटल जे शहरऽक आस पास जे डाबर-पोखैर सभ छल जै में से कतेको में शहरऽक नाला सेहो बहै छल, ओकरा सभ के मुईन क ओय जगह पर मकान-दोकान सभ बनाओल जा रहल अछि। जै कारण भूजल स्तर में गिरावट के संगहि शहर में जलऽक निकासी के सेहो समस्या भ रहल अछि।
वापस घुरै काल ट्रैन में जखन एकटा महिला के पंद्रह टाका एमआरपी बला पाईनऽक बोतल के बीस टाका में बेचै बला भेंडर से ऐ बात के लेल जिरह करैत देखलहुं त इ बात सब एक-एक कय के मोन परै लागल। हम सोचै लगलहुं जे अपन देश में जे हजारो-हजार के संख्या में पोखैर-डाबर-दिग्घी सब छल या अछि से अचानक से त नै प्रकट भ गेल हेतै। एकर पाछां निश्चिते जौं बनबाब बला के इकाई छल हैत त बनाब बला सभ के दहाई छल हैत। आ ई ईकाई-दहाई सभ मिल क सैंकडा-हजार बैन गेल हेतै। पिछला किछु दस-बीस साल में विकासऽक नया पाठ पैढ गेल समाज ऐ इकाई, दहाई, सैंकडा, हजार के सोझे शून्य में पहुंचाब के काज कय रहल अछि। ऐ विरासत के सम्हार के चिंता नै समाज के भ रहल अछि आ नै सरकार के । आ जौं कतौ भऽओ रहल अछि त सरकार आ समाज में सामन्जस्ये नै बैस रहल अछि। हम इहो सोचय लगलहुं जे जौं जिनगी में भगवती अवसर आ सामर्थ्य देलखिन त गाम में पांच कट्ठा जमीन कीन क ओतय एकटा पोखैर खुनायब आ ओहि में माछ पोसब। आब ट्रेनक गति संगे हम यैह सभ योजनाऽक खाका खीच रहल छी।
बस एतबे छल ई खिस्सा ।
Subscribe to: Post Comments (Atom)


text:
विशेष समदिया
दरभंगा। राष्ट्रपति प्रणब मुखर्जी कहला अछि जे मिथिला धरोहर भूमि छी, एहि ठाम क हर कण एकटा धरोहर छी। ललित नारायण मिथिला क चारिम दीक्षांत समारोह कए संबोधित करैत कामेश्वर नगरक नागेंद्र झा मैदान मे राष्ट्रपति कहला जे नव प्रयोग कए बढ़ावा भेटबाक चाही। शोध काज पर बल दैत महामहिम कहला जे वर्ष 1972 मे स्थापित ललित नारायण मिथिला विश्वविद्यालय बहुत लंबा सफर तय क चुकल अछि। 43 अंगीभूत आ 36 संबद्ध कालेज एकर क्षेत्र मे अछि। महाराज दरभंगाक दान देल करीब एक लाख पुस्तक आ पांडुलिपि क एहि ठाम विशाल संग्रह अछि। एहन मे एहि ठाम अधिक स अधिक शोध हेबाक चाही। ओ कहला जे नव प्रयोग कए बढाबा देबा लेल देश मे राष्ट्रीय नवोन्मेष परिषद क स्थापना कैल गेल अछि। इ भारत मे नव-नव अन्वेषी तरीका क लेल रोडमैप बनाउत। राष्ट्रपति कहला जे प्रत्येक राज्य मे राजकीय नवोन्मेष परिषद क स्थापना आ केंद्रीय मंत्रालय स जुडल विभागीय नवोन्मेष परिषद क स्थापना क काज जारी अछि। ऑप्टिकल फाइबर क बुनियाद पर स्थापित राष्ट्रीय ज्ञान नेटवर्क 1500 उच्चतर अध्ययन आ अनुसंधान संस्थान कए आपस मे जोड़त।
राष्ट्रपति कहला जे विश्वविद्यालय मे स्वायत्त अनुसंधान कार्य कए बढ़ावा देब सेहो समान रूप स महत्वपूर्ण अछि। एकरा लेल विश्वविद्यालय क संपर्क क द्वार आओर विभिन्न संस्थान स सहयोग कए बढ़ाएब जरूरी अछि।
राष्ट्रपति कहला जे उच्चतर शिक्षा मे सार्वजनिक निजी भागीदारी सहित निजी निवेश कए सेहो प्रोत्साहित कैल जाएत। मुखर्जी कहला जे 12वीं पंचवर्षीय दृष्टिपत्र मे उच्चतर शिक्षा लेल केन्द्र सरकार विस्तार, समानता आ उत्कृष्टता क तीन सूत्री रणनीति अपनेबाक लक्ष्य रखलक अछि। दृष्टि पत्र मे राज्य विश्वविद्यालय आ कालेज मे नव जान फूंकब एहि योजना एकटा महत्वपूर्ण हिस्सा अछि। उत्कृष्टता क केंद्र बनेबा लेल सरकार विश्वविद्यालय क नवोन्मेष क कईटा पायलट प्रोजेक्ट, स्वायत्तता आ संसाधन बढेबाक प्रस्ताव केलक अछि।
भारतीय युवा वर्ग कए देश लेल अमूल्य धरोहर कहैत ओ कहला जे 2025 मे देश क आबादी क 70 प्रतिशत स बेसी हिस्सा कामकाजी बैसक लोक क होएत। एहि युवा कए ठोस बुनियाद दैत हमरा सब कए हिनका भविष्य लेल तैयार करबाक चाही। एकरा लेल उच्चतर शिक्षा क उपलब्धता बढेबाक संगहि हिनका सबहक पहुंच क दायरा मे व्यावसायिक कौशल क प्रशिक्षण कए आनब जरूरी अछि। ओ कहला जे विश्वविद्यालय आ शैक्षणिक संस्था कए उत्कृष्ट केंद्र बनेबा लेल सरकार विशेष अनुदान द रहल अछि। एकरा लेल एकटा राष्ट्रीय कौशल विकास परिषद क स्थापना कैल गेल अछि जे 2022 तक 15 करोड़ कुशल कामगार तैयार करत।
कार्यक्रम मे उपस्थित मुख्यमंत्री नीतीश कुमार कहला जे राज्य सरकार लोक क शिक्षा, स्वास्थ्य, साक्षरता आ प्रजनन स्वास्थ्य कए बढेबा लेल ‘मानव विकास मिशन’ शुरू केलक अछि। ओ कहला जे मानव विकास मिशन क उद्देश्य मानव क हर क्षेत्र मे विकास करब अछि। स्त्री शिक्षा कए बढ़ावा द कए लोक सब कए प्रजनन स्वास्थ्य क प्रति जागरुक करब आ जनसंख्या स्थिरीकरण क लक्ष्य अछि। बिहार मे साक्षरता कम रहबाक कारण प्रजनन दर बेसी अछि। महिला कए साक्षर करबा स जनसंख्या क स्थिरीकरण होएत। कार्यक्रम मे राज्यपाल देवानंद कुंवर कहला जे मिथिला क संस्कृति आ सभ्यता काफी पुरान अछि आ इ विश्वविद्यालय एकर संरक्षण आ प्रतिनिधित्व करैत अछि। विश्वविद्यालयक प्रतिवेदन प्रस्तुत करैत कुलपति समरेंद्र प्रताप सिंह कहला जे विश्वविद्यालय अपन कम संसाधन क बावजूद महत्वपूर्ण उपलब्धि हासिल केलक अछि। एहि अवसर पर उपमुख्यमंत्री सुशील कुमार मोदी, शिक्षामंत्री पीके शाही सहित कईटा गणमान्य लोक उपस्थित छलथि। राष्ट्रपति पांचटा विद्यार्थी कए स्वर्ण पदक प्रदान केलथि। जखनकि कुल 25टा विद्यार्थी कए स्वर्णपदक प्रदान कैल गेल। कार्यक्रम क बाद प्रणब दा क एक झलक देखबा लेल भोर स ढार जनता आ सुरक्षाकर्मी क बीच झडप भ गेल। झडप एतबा बढल जे पुलिस कए लाठीचार्ज करबा लेल मजबूर हुए पडल, जखन कि उग्र जनता कईटा वाहन कए क्षतिग्रस्त क देलक। एहन मे फेर सवाल उठैत अछि जे आम आदमी स दूर भ आम आदमी बनबाक प्रणब दा क इच्छा आखिर केवल ‘महामाहिम’ शब्द क उपयोग रोकला स संभव भ सकत। किया त एकटा ‘आम आदमी’ कए एक झलक देखबा लेल ठार आम आदमी कए लाठी मारबाक कोन जरूरत छल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
आम
आम म्याङ्गिफेरा वर्गसँ सम्बन्धित तथा उष्ण हावापानी भेल स्थानमे उब्जैवला एक प्रकारक मिठ तथा खट्टा फल छी । एकर गाछ अत्यन्त उपयोगी, दीर्घजीवी, सघन तथा विशाल होइत अछि । फलक राजा कहि चिन्हल जाइवला आम नेपालमे पूर्वसँ पश्चिम तथा दक्षिणक तराई सँ पहाड (३,००० फिटक उचाईधरि) धरि पावल जाइत अछि । अनुकूल जलवायु भेलापर एकर गाछ करिब ५०-६० फिटधरि उँचा भ सकैत अछि । वैज्ञानिक वर्गीकरण वनस्पति जगतक ऐनाकार्डियेसी वर्गसँ सम्बन्धित आमक किछ गाछसभ बहुतेक उंच होइत अछि ।
आमक गाछ एक फूलफुलैवला जातिक, पैग स्थलीय वनस्पति छी । एकर फलमा दुई दलीय बिया होइत अछि । एकर फूल छोट-छोट आ समूहमे होइत अछि । आमक पत्ता सरल, लम्बा तथा शीर्षमे चोख होइत अछि । एकर जडि लम्बा आ बलगर होइत अछि । एकर फल एक बीज भेल सरस आ गुदीयुक्त होइत अछि । आमक फल विश्वप्रसिद्ध, स्वादिष्ट आ अत्यन्तै पौष्टिक फल छी एहिकारण एकरा फलसभक राजा सहो कहल जाइत अछि । एकर स्वाद कच्चामे खट्टा आ पाकलाकबाद मिठगर होइत अछि ।
विषय सूचीसभ
औषधोपचार[सम्पादन करी]
- कब्जियत आ अधिक वायु भेलापर:
सन्दर्भ सामाग्रीसभ[सम्पादन करी]
- ↑ "Genus: Mangifera L.", Germplasm Resources Information Network, United States Department of Agriculture, २००९-११-२३, अभिगमन तिथि २०१०-०२-१२।
वाह्य जडीसभ[सम्पादन करी]


text:
बिहार भेल खनिज संपदा संपन्न राज्य, भागलपुर मे भेटल कोयला
विनीत ठाकुर
पटना। पृथक झारखंड राज्य बनला बाद खनिज संपदा विहीन राज्य विहार केँ कतेको प्रकार क खनिज भेटबा क संभावना प्रबल भ उठल अछि। राज्य क भागलपुर, बाँका, गया, कैमूर, रोहतास, नवादा, जमुई, मुँगेर आ जहानाबाद मे कयल गेल सर्वेक्षण में विभिन्न खनिज भेटबा क संकेत भेटल अछि।
जी एस आई क सर्वेक्षण मे भागलपुर जिला मे कोयला क भंडार १३६६.७५ मीट्रिक टन अनुमानित अछि जकर सूचना केंद्र सरकार केँ पठाओल गेल अछि।जल्दिये खुदाई शुरू होयबा क आसार अछि। खान आ भू -तत्व विभाग क अधिकारिक सूत्रानुसार भारतीय भू वैज्ञानिक विहार क कतेको जिला मे सर्वेक्षण कय रहल छथि।एही क्रम मे हुनका लोकनिक केँ भागलपुर जिला क श्रीनगर आ लक्ष्मीपुर प्रखंड में कोयला भेटल। महत्त्वपूर्ण खनिज प्लेटिनम, निकेल आ क्रोमियम क खोज गया जिला क इमामगंज प्रखंड मे कैल जा रहल अछि जे २०२० ई तक खत्म होयत।
बांका जिला क बेलहरिया में आर ई ई आ रेयर अर्थ मेंटल भेटबाक संभावना अछि। मुंगेर क खड़गपुर, पहाड़,भखा,सारण आ रोहतास जिला क अघौरा, बंजारी पहाड़ मे बाक्साइट, गया आ जहानाबाद के पूर्व उत्तर क्षेत्र में मैग्नेटाइट आ इलमेनाइट क खोज कैल जा रहल अछि। नवादा, जमुई आ गया मे माइका भेटबा क संभावना अछि। कैमूर, रोहतास जिला मे टाइटेनियम, वैनेडियम आ गैलियम भेटबाक संभावना अछि। सुखद बात जे खनिज संपदा संपन्न राज्य भेला सँ रोजगार क संग आर्थिक लाभ सेहो होयत।


text:
नहि रहलाह मधुबनीक “राजकुमार”
मधुबनी। पूर्व मंत्री राजकुमार महासेठ (८७वर्ष) क शनि दिन निधन सँ मधुबनी शोकाकुल भय गेल। दूपहर करीब एक बजे बैचेनी क शिकायत पर हुनका मंगरौनी अवस्थित हार्ट अस्पताल पहुँचाओल गेल जतय डाक्टर हुनका मृत घोषित कयलन्हि।ई समाचार सुनितहिंँ शहरवासी शोकाकुल भय हुनक आवास परिसर दिश दौड़लाह । हुनक ज्येष्ठ पुत्र मधुबनी विधानसभा क्षेत्रक वर्तमान विधायक श्री समीर कुमार महासेठ क निर्णयानुसार हुनक अन्त्येष्ट मधुबनी- पंडौल मुख्य मार्ग क समीप अवस्थित हुनक निजी वाग मे आई रवि दिन सम्पन्न भेल।
हुनक निधन पर भाजपा सांसद हुकुमदेव नारायण यादव, सांसद वीरेंद्र चौधरी, राजद विधायक डॉ फैयाज अहमद, विधान पार्षद, रामलखन राम रमण, जदयू क राष्ट्रीय महासचिव संजय कुमार झा, पूर्व मंत्री देवेंद्र यादव, पूर्व विधायक रामनरेश पांडे, पूर्व एमएलसी विनोद सिंह, समाजसेवी हितेंद्र नारायण ठाकुर, जदयू के मुन्ना चौधरी, जदयू सेवादल क प्र्रदेश महासचिव प्रफुल्ल कुमार ठाकुर, युवा जदयू क राष्ट्रीय सचिव रंजीत कुमार झा संवेदना व्यक्त करैत हुनका महान समाजसेवी आ मजदूर किसान क हितैषी नेता जनौलनि। दिवंगत नेता क प्रति भाजपा जिला अध्यक्ष घनश्याम ठाकुर, देवेंद्र कुमार यादव, शंकर झा, सुनील कुमार मिश्र, डाक्टर पी के झा, नवीन जायसवाल, शशिनाथ चौधरी, सीपीआई मिथिलेश कुमार झा, श्रवण पूर्वे,राजश्री किरण, प्रह्लाद पूर्वे,प्रणव पंजियार, राजेश मिश्रा, पूर्व विधायक रामकुमार यादव,आंन्द मोहन,नंद कुमार मंडल, फूलहसन अंसारी, इत्यादि अपन संवेदना व्यक्त कयलनि।
मुख्यमंत्री श्री नीतीश कुमार पूर्व मंत्री राजकुमार महासेठ क निधन पर संवेदना व्यक्त करैत हुनका प्रख्यात राजनेता आ समाजसेवी जनौलन्हि आ कहलनि जे ओ मिथिलांचल के विकास हेतु सतत प्रयत्नशील छलाह,हुनकर निधन सँ सामाजिक राजनीतिक क्षेत्र मे अपूर्णीय क्षति भेल अछि। मुख्यमंत्री तथा उपमुख्यमंत्री श्री सुशील कुमार मोदी फोन पर विधायक श्री समीर कुमार महासेठ केँ सान्त्वना देलैन। पूर्व मंत्री अपन परिवार मे दू पुत्र-रत्न विधायक श्री समीर कुमार महासेठ आ ई. संजीव कुमार महासेठ,बड़की पुत्री प्रो. श्रीमती कविता नायक, दोसर पुत्री कल्पना कुमारी,तेसर कल्याणी कुमारी आ कीर्ति कुमारी केँ छोडि दिवंगत भेलाह।
पूर्व मंत्री राजकुमार महासेठ क परिवार पारंपरिक रूपेँ प्रतिष्ठित व्यवसायिक पृष्ठभूमिक अछि।हिनक पिता स्व. राम अवतार महासेठ मधुबनी क प्रतिष्ठित व्यवसाई आ मधुबनी नगरपालिका क चेयरमैन छलाह।हिनक प्रारंभिक शिक्षा गोकुल मथुरा सूड़ी स्कूल संँ मैट्रिक, आरके कालेज सँ१९५० ई. मे इंटर आ वाणिज्य क स्नातकोत्तर शिक्षा हिन्दू विश्वविद्यालय वाराणसी से तदनन्तर दरभंगा से कानून क शिक्षा प्राप्त कय मधुबनी वार एसोसियेशन मे वकालत शुरू कयलनि आ शीघ्रे इनकम टैक्स आ सेल्स टैक्स क प्रतिष्ठित वकील मे हिनक गनती होबय लागल। हिनक राजनीतिक जीवन बीएचयू से एक छात्र नेता क रूपेँ शुरू भेल।१९६६ सँ१९७८ तक ओ एम एल सी आ१९६३ से१९७७ धरि नगरपालिका क चेयरमैन पद पर रहलाह। १९८०मे ओ लोकदल क टिकट पर चुनाव लड़ि विधायक बनलाह। १९९० मे ओ निर्दलीय प्रत्याशी क रूपेँ जीत हासिल कयलनि आ उद्धव सिंचाई क अध्यक्ष बनलाह। १९९५ मे राजदक टिकट पर चुनाव जीत पशु पालन मंत्री बनलाह।
सर्व. महासेठ दरभंगा-राजकुमार स्व जीवेश्र्वर सिंह के सहपाठी छलाह आ इप्टा क मधुबनी चैप्टरक मुख्य संरक्षक छलाह। २७ मार्च २०१८ केँ इसमाद द्वारा लगाओल गेल २०० वर्षक फ़ोटो प्रदर्शनी मे अपन बहुतो पुरान घटना सबहक चर्चा कयलनि। दिवंगत पूर्व मंत्री के अंतिम संस्कार हुनक आवास सँ प्रारंभ भय हिनक महिंद्रा एजेंसी क समीप हिनक पुश्तैनी कलमवाग मे भेल। मुखाग्नि हिनक ज्येष्ठ पुत्र श्री समीर कुमार महासेठ देलखिन।एहि महायात्रा मे शहर आ हिनक चुनाव क्षेत्रसँ सब वर्गक लोक , पदाधिकारी, व्यापारी, संबंधी, जनप्रतिनिधि, राजनेता सम्मिलित भेलाह। राज्यकीय सम्मानक संग हिनका अंतिम विदाई देल गेल।


text:
हमरा बुझल अछि जे हमर फोटो देखि अहाँ लोकनि अपन आँखि भौँह सरियाबे लागल होयब. अधिकाँश लोकनि’क मुँह सँ बिनु प्रयासे के मुस्की छुटि रहल होयत. मुदा हम अपने लोकनिक मुस्की’क कारण जानए चाहैत छी. आई धरि कहियो एहेन भेल अछि जे हम अहाँ लोकनि केँ कोनो अनरगल गप्प कहने रही. हमर प्रत्येक गप्प गम्भीर होइत छैक. खट्टर काका कोनो व्यक्तित्व नहि एक सँस्कृति’क नाम थीक.
अरे! बुझल नहि अछि जे भारत मे बुढ़’क आकाल पड़ि गेल छैक. आई भोरे भोर रेडियो मे सुनलहुँ. सँयूक्त राष्ट्रसँघ मे एकटा सँस्था छै जकर नाम छैक ESCAP (Economic and Social Commision for Asia Pasific) जे एकटा आँकड़ा प्रकाशित केने अछि. एहि आँकड़ा मे लिखल गेल अछि जे २००१ के जनसँख्या’क आधार पर, भारत मे मात्र छओ प्रतिशत (६%) बुढ़ बचि गेल अछि. ३५% नेना भुटका अछि (१५ साल सँ कम उम्र’क) आ ६५% लोक’क उम्र तीस वर्ष सँ कम अछि. (विशेषजानकारी लेल एतय क्लिक करु )।
रेडियो सुनलाक बाद सब सँ पहिने अहाँ लोकनिक काकी सँ विवेचना करय पहुँचलहुँ. जे भारत मे बुढ़’क आकाल पड़ि गेल छैक. पुरे टोल भरि मे हमहीँ दू एहेन प्राणी बचलहुँ जे बुढ़ छी. काकी केँ इहो बुझा देलिअन्हि जे भारतवर्ष मे जे तथाकथित आर्थिक विकास’क दर ९% अनेरोँ नहि छैक. बुढ़’क आकाल भऽ गेल छैक. हर जगह छौड़ा-माँढड़ि छैक. स्त्री लोकनि बहुराष्ट्रीय कम्पनी मे काज करैत छथि. साबिक के गप्प याद नहि अछि, जिनका जतेक समाँग हुनका ओतेक धन. आइ भारत मे समाँग बेसी भऽ गेल छैक. तेँ विकास दर बेसी छैक. अमेरिका मे सत्तर प्रतिशत लोक ५० सँ बेसी उम्र के छैक तेँ सबटा काज भारत मे आउटसोर्स कऽ केँ अपन अर्थव्यवस्था मे (२-३%) वृद्धियो नहि कऽ पाबैत छैक.
हम काकी केँ कहैत गेलिअन्हि, "देखू न जतय निकलु छौड़ा सभ’क जमघट रहैत छैक. छौड़ी सब केँ देखि आँखि मुनय पड़ैत अछि.
हमर एतेक बात सुनि अहाँ लोकनिक काकी बजलीह, "अहाँ बुढ़ भऽ गेलहुँ मुदा एखन धरि नाक लागले अछि. हमरा लागैत अछि जे अहाँ भसिया रहल छी, अरे महाराज जे आइ बच्चा छैक, जवान छैक ओ कहियो ने कहियो तऽ बुढ़ हेतैक. सब किओ खट्टरे काका नहि होइत छैक जे दस साल मे एकसठ बरस सँ बासठ बरस पार करैत छैक. बाँकी बुढ़’क उम्र तँ साले साल बढ़ैत छैक. आई छौड़ी सब सँ रोड सड़क रँगीन लागैत छैक बिल्कूल चका-चक. रोड दिस निकलि जाउ ते मार सेन्ट- डिओ सँ रोड गमकैत रहैत छैक. छौड़ा सब क्रिकेट खेलैत छैक, सिगरेट दारु पीबैत छैक. भारत के मौसमे रँगीन भऽ गेलैक. मुदा कहियो नऽ कहियो तऽ ओ सब बुढ़ हेतैक. तखन की हेतैक. "
ओ बाजि रहल छलीह, “ भारत मे मात्र ६% बुढ़ छैक ई नीक गप्प नहि. अर्थशास्त्री किछो कहैथ. मुदा सत्य तऽ इहो छैक जे, जे आई तीस के छथि ओ तीस साल बाद बुढ़ भऽ जायत. एखन ने अहाँ रोड पर छौड़ा-छौड़ी केँ देखि, हुनका लोकनि’क डिओ-सेन्ट सुँघि प्रसन्न भऽ जाइत छी, मुदा तीस साल बाद यैह लोकनि बेँत लऽ केँ सड़क पर चलत. तखन छौड़ा छौड़ी’क डिओ नहि गमकत बुढ़बा बुढ़िया’क उकासी आ बुढ़ैन बुढ़ैन महँक सँ भारत वर्ष तृप्त भऽ जायत.”
काकी’क व्याख्यान बदस्तुर प्रवाह मे छल. कहैत गेलीह, “एखन देखियौक, माल’क जमाना छैक. पैघ शहर कोन, छोट छोट शहर मे शापिँग माल खुलि गेल छैक. आ ओहि माल मे जाइत के छैक, वैह छौड़ा छौड़ी सब. तीस साल बाद सापिँग माल मे के जायत. किओ नहि. सबटा बन्न भऽ जायत. फेर खुजत मेडिकल माल. बहुत टा’क कम्प्लेक्स. ओहि मे तरह तरह के बीमारी ठीक करबाक व्यवस्था. शापिँग माल मे मेडिकल सेन्टर खुलत. इस्केलेटर पर आइ काल्हुक जेकाँ छौड़ा छौड़ी’क भीड़ नहि, बेँत धेने बुढ़बा बुढिया’क बोलबाला रहत. आ जे किओ छौड़ा माँढ़डि बचि गेल होयत ओ बुढ़बा बुढिया’क आतँक सँ शापिँग माल मे नहि जायत. कतय सँ आयत ९% के वार्षिक वृद्धि दर. आई काल्हि जेना टीवी. वीसीडी मे चलैत अश्लील कार्यक्रम सँ बुढ़ पुरान प्रायश्चित करैत छथि, तखन बुढ़’क सँख्याँ बेसी रहत. टीवी पर सँस्कार आ योगासन’क कार्यक्रम सँ बचल खुचल बच्चा जवान लोक यैह कहताह जे की जमाना आबि गेल अछि.”
हम बीच मे जोर सँ साँस लेलहुँ तऽ काकी कहए लगलीह, “ ई जे सरदार प्रधानमँत्री अछि आ सरदारे योजना आयोग’क उपाध्यक्ष (हुनकर इशारा क्रमशः मनमोहन सिँह आ अहुवालिया दिस छलन्हि) से झुट्ठे किएक चीचिआ रहल छथि जे ९%- ९% वृद्धि. जहिना जवान लोकक समय जायत आ बुढ़क समय आयत, तहिना ९% सँ २% पर विकास दर आबि जायत.”
तऽ हम पुछि देलिअन्हि, “ तऽ एकर मतलब ई जे भारत कहियो सुपर पावर नहि बनि सकत”.
“नहि जानि ई सरदार प्रधानमँत्री केँ आक्स्फोर्ड विश्वविद्यालय सँ डाक्टरेट के उपाधि कोना भेटलन्हि” काकी जखन अन्तिम वाक्य कहल्थिन्ह तऽ हमरा मोने मोन भेल जेँ आक्स्फोर्ड विश्वविद्यालय केँ अहाँ लोकनिक काकीए केँ मानक पीचडी देबाक चाही, बुढ़’क अर्थशास्त्र विषय पर.
काकी’क उपर मे हमर सँगत’क असर होयत से पहिने सँ बुझल छल. मुदा एत्तेक भारी असर से हमरा नहि बुझल छल. मुदा काकी’क तऽ हमर अर्धाँगनी थिकीह. से जानि आत्मसँतुष्टि भेल. भाँग पीसबाक आदेश दऽ हम लोटा लऽ केँ बाँस दिस चलि गेलहुँ. एतेक बात भेल तऽ अपच ते भेनाइए छल.
(सम्पादक लोकनि: पोस्ट करबाक काल मे देखबा मे आएल जे सुभाचन्द्र जी’क कविता
सेड्यूल अछि २१ तारीख केँ. कनि हुनकर डेट आगू भऽ जायत तऽ नीक रहत. काका होएबाक कारणे एतेक अधिकार तऽ बनबे करैत छैक)


text:
तं एहिलेल सीएम नञि रहय चाहय छथिन्ह नीतीश!
खबर ई अछि जे अगर नीतीश बिहार के सीएम पद पर बनल रहताह तं मोदीजी के पीएम बनलाह पर बिहार आबय पर हुनकर स्वागत-सत्कार करय पड़तन्हि.
पीएम मोदी के पटना आबय पर हवाई अड्डा पर जाsक स्वागत करय
पड़तन्हि. बिहार आबय पर मोदीजी के सम्मान मे भोज देबय पड़तन्हि.
बिहार मे किछ भेलाह पर राज्य के ताजा हालात सं पीएम मोदी के अपडेट करय पड़तन्हि.
दिल्ली मे कोनो मीटिंग भेलाह पर हुनका सं मिलय जाए पड़तन्हि. मीटिंग मे हुनका सं खुद के छोट पद पर रहला के कारण आंखि नञि मिला पएताह.
एहन स्थिति नञि आबय ताही लेल ओ इस्तीफा के खेल खेललाह.
ओना हिनकर सांप्रदायिकताक नौटंकी के कारण बिहार लोकसभा चुनाव मे हिनकर पार्टी जेडीयू के सफाया भs गेल. राज्य के 40 सीट मे पार्टी के सिर्फ दूटा सीट मिलल.
एहि सं पार्टी मे नीतीश के खिलाफ काफी गुस्सा बढ़ि गेल. गुस्सा के शांत करय लेल इस्तीफा के खेल जरूरी छल.
नीतीश के इस्तीफा नञि देबय के हालात मे बिहारक स्थिति दोसर रहैत. जेडीयू मे बगावत टाइप हो-हल्ला भs गेल रहैत. पार्टी नेता खुद हिनका सं इस्तीफा मांगैत नजर आबैत.
मुदा आब जखन नीतीश खुद इस्तीफा के दांव चलि देलाह तं लोक के दिमाग ओहि सं डाइवर्ट भs गेल छनि. हुनका पक्ष मे हो-हल्ला आ हुनका सं इस्तीफा वापस लेबय के मांग करय वाला नेता आओर आदमी सभ मे बेसि हुनके इलाका के छनि.
संगहि-संग ओ नेता सभ नीतीश सं इस्तीफा वापस लेल कहि रहल छथिन्ह जिनकर खुद के जनाधार नञि छनि आ फेर नीतीश के नहि रहलाह पर हुनकर असर या पद खत्म भs सकय छनि.
आब नीतीश जीक कोशिश कोनो एहन नेता के सीएम बनाबय के छनि जे हुनकर इशारा पर कठपुतली जकां काज करय. जे सिर्फ नाम के लेल मुख्यमंत्री होए आ मर्जी नीतीश जीक चलय.
बिहार के लेल सभ सं पैघ दुर्भाग्य राज्य मे योग्य नेता के कमी सेहो अछि. कोनो एहन चेहरा नञि देखायत अछि जिनकर छवि विकास...राज्य के आगां लs जाए वाला होए.
नीतीश के अलावा दोसर पांत के कोनो एहन नेता नञि देखा रहल अछि जिनकर आवाज पर पूरा बिहार के लोक ठाड़ भ जाए.
अहां की कहय छी? की नीतीश जी के इस्तीफा देनाय सही अछि? की नैतिकता के नाम पर ओ नौटंकी करि रहल छथिन्ह?
1 comment:


text:
कटिहार जोगबनी बड़ी लाइन
कटिहार जोगबनी रेलखंड पर बड़ी लाइन बनाबय के काज भs रहल अछि. काज अखन पूरा नहिं भेल अछि मुदा कई ठाम प्लेटफॉर्म धंसि गेल अछि त कई ठाम प्लेटफार्मक मकान में दरार पड़ि गेल अछि. फारबिसगंज प्लेटफ़ॉर्म बनतहिं धंसि गेल. अररिया स्टेशनक मकान में दरार पड़ि गेल तs पूर्णिया के प्लेटफॉर्मक सीढ़ी टूटि गेल. ओना एकर सभक मरम्मतक काज चलि रहल अछि मुदा निर्माण काज चलतहिं एकरा सभमें दरार पड़ला आ टूटला सं एकर गुणवता पर सवाल उठय लागल अछि. लोक सभ में सेहो गुस्सा छै. फारबिसगंज में तs रेलवे अधिकारी के घेराव सेहो कएल गेल. मिथिला के एहि इलाका के विकास के लेल रेल के बड़का योगदान अछि. मुदा एकर निर्माण काज में अगर कोनो तरहक कोताही बरतल गेल तs ओ खतरनाक साबित भs सकैत अछि. एहि के लेल एहिठाम लोक के जागरूक होबय के जरूरत अछि. काज पर नजर रखय के जरूरत अछि.
Subscribe to: Post Comments (Atom)


text:
जनकपुरधाम १८ । स्वतन्त्र मधेशक माँग रखैत आन्दोलन करैत आबि रहल सीके राउत रौटहटसँ गिरफ्तार भेल छथि । राउतके रौतहट प्रहरी सदरमुकाम गौरसँ नियन्त्रणमे लेने छैक । जिल्ला अदालत रौटहटके तारिखमे उपस्थित होबएलेल गौर पहुँचल समय राउतके नियन्त्रणमे लेलगेल रौतहटके प्रहरी उपरीक्षक केदार ढकाल जानकारी देलन्हि । राउतके प्रहरी हुनक ४ वर्षीया बेटी आ गाडीके चालकके सेहो नियन्त्रणमे लेने छल । राउतविरुद्ध राज्य विप्लवविरुद्धक मुद्दा दायर कएलगेल अछि । ओ अपन समर्थकसहित अदालत पहुँचल छलथि ।
आशिन ३ गते संविधान दिवसके विरोध करैत राउत जनकपुरमे शक्ति प्रदर्शन कएने रहथि । संविधान दिवसके विरोधमे राउतकेँ कार्यक्रम नहि करए देबाक तैयारी कएने प्रहरी विभिन्न स्थानसँ हुनकर कार्यकर्तासभकेँ नियन्त्रणमे लेने छल । यद्यपी प्रहरी राउतकेँ नियन्त्रणमे लेबएमे सफल नहि भेल छल । राउत आसिन ३ गते जनकपुरक रामानन्द चौक पर अपन समर्थकसभकबीच सभा कएने रहथि । प्रहरीके आगुए राउत सभा कएलाकबाद सरकारसँ लऽ कऽ सुरक्षा निकायकेँ कडा आलोचना भेल छल ।
जनकपुरधाम १८ ।सरकारकेँ समर्थन करैत आबि रहल राष्ट्रिय जनता पार्टी (राजपा) नेपाल माँग पुरा करबालेल सरकारकेँ अल्टिमेटम देलक अछि । राजपा सोमदिन सभ जिल्ला सदरमुकाममे प्रमुख जिल्ला अधिकारीमार्फत अपन माँग पुरा करबालेल ज्ञापनपत्र बुझएबाक निर्णय कएने अध्यक्ष मण्डलक सदस्य राजकिशोर यादव जानकारी देलन्हि अछि ।प्रधानमन्त्री केपी ओलीसँ राजपाक अध्यक्ष मण्डलके संयोजक आ सदस्यसभ भेँट करबाक प्रयास कएलाकबादो समय नहि भेटल अछि । प्रधानमन्त्री ओलीसँ सोमदिन भेट कऽ ज्ञापनपत्र बुझाबक तैयारी राजपाक अछि मुदा समय निर्धारण नहि भेल यादव बतओलन्हि ।
राजपा प्रधानमन्त्रीकेँ बुझाबएबला ज्ञापनपत्रमे संविधान संशोधनक प्रस्ताव सदनमे लएबाक, मधेश आ थरुहट आन्दोलनक क्रममे राजपाक कार्यकर्ता उपर लगाओलगेल झुठ मुद्दा फिर्ता लेबाक आ बन्दीकेँ रिहाइ करबाक माग करए जा रहल अछि । तहिना, अपन प्रतिनिधिसभा सदस्य रेशम चौधरीक सपथग्रहण तथा आन्दोलनक घायलसभकेँ जीविकोपार्जनके व्यवस्था करबालेल राजपा माँग करैत आबि रहल अछि ।
एखन अचानक भेल मूल्यवृद्धि नियन्त्रण करबाक, देशमे हरेक दिन भऽ रहल हत्या, हिंसा आ बलात्कारक घटनाकेँ नियन्त्रण करबालेल राजपा माँग कएने अछि । प्रतिनिधिसभामे राजपाके १६ सांसद अछि । टीकापुर घटनाक मुख्य योजनाकारके रुपमे आरोपित रेशम चौधरीकेँ एखन धरि शपथग्रहण नहि कराओलगेल अछि । ओ पुर्पक्षके लेल कारागारमे छथि ।
जनकपुरधाम १८ । जनकपुर उपमहानगरपालिका भितर सडक विस्तारक क्रममे नगरपालिकाके परिपत्र अनुसार स्वईच्छासँ घर नहि तोडन्हिारसभक घर उपर डोजर चलल अछि । एसियाली विकास बैंकके सहयोगमे जारी एकीकृत सहरी विकास परियोजना अन्तर्गत भऽ रहल सडक निर्माण एवं विस्तार क्रममे स्थानीयसभ अपनेसँ घर नहि तोडला बादा डोजर चलाओलगेल अछि । एहि क्रममे रविदिन भिन्सरमे जनकपुर उपमहानगरपालिका वार्ड नम्बर ९ क वार्डध्यक्ष परमेश्वर साहके घर उपर सेहो डोजर चलाओलगेल अछि ।
वार्डध्यक्ष घर नहि तोडला बाद तीन महिनासँ सडक निर्माणमे अवरोध भेल कहैत डोजर लगा कऽ घर तोडलगेल बताओलगेल अछि । वार्डध्यक्ष साह सहित अन्य स्थानसभमे व्यापक प्रहरीके उपस्थितिमे घरसभ डोजरसँ तोडलगेल अछि । जनकपुरक पीडारी चौक, मुरली सहितक स्थानमे दर्जानोके संख्यामे घरसभ तोडलगेल अछि ।
घर तोड्एके क्रममे वार्डाध्यक्ष प्रमेश्वर साह सहित हुनकर परिवारक सदस्यसभ घर आगा अवरोध कएला बाद प्रहरी धडपक आ दुरव्यवहार सेहो कएने छलथि । वार्डध्यक्ष सहित हुनकर पत्नी चाँदा साह, भैया लालबाबु साह आ भगिना वसन्त साहकेँ जिल्ला प्रहरी कार्यालय धनुषा तीन घण्टा हिरासतमे राखि कऽ छोडने अछि ।
अगामी ५ डिसेम्बर २०१८ धरि मात्र म्याद रहल जारी एडीबी परियोजनाके काज पीडारी चौकमे वार्डध्यक्षके अवरोध कएने कहैत किछु स्थानीयसभ बेरबेर अवरुद्ध करैत छल । किछु दिन आगा मेयर लालकिशोरकेँ स्थानीयसभ घेराबन्दी सेहो कएने छलथि । रविदिन भिन्सरमे सेहो ओतहके किछु स्थानीयसभ तेसर बेर वार्डध्यक्ष साहके घर तोड्ए पडत आ सडक निर्माणक काज करए पडत कहैत चक्कजाम कएने छलथि ।
चक्कजाम खोलाबए पहुँचल मेयर लालकिशोर आ उपमेयर रिता झाकेँ घर तुरन्त तोडाबए लेल स्थानीयसभ दबाब देला बाद प्रहरीके सहयोगमे एकाएक घर उपर डोजर चलाओलगेल स्थानीयसभ बतओलन्हि अछि ।
एम्हर, वार्डध्यक्ष प्रमेश्वर साह अपन घर सडकमे नहि पडल दावा करैत मेयर लालकिशोरले पूर्वाग्रही आ रिसीइवीके कारण घर तोडने आरोप लगओलन्हि । २०७० सालमे भेल साढे ५२ फिट सडक नापीमे अपन घर नहि पडल बतबैत वार्डध्यक्ष साह कहलन्हि ‘ एकाएक हमर घर उपर डोजर चलाओलगेल, रोकएके प्रयास कएला बाद पुरा परिवार उपर प्रहरी लगा कऽ ज्यादती कएलक, अन्याय कएलक । नियन्त्रणमे लऽ कऽ प्रहरी हिरासतमे राखलगेल ।’
शुरुएसँ मेयर लालकिशोरके गलत क्रियाकलापके विरोध कएला बाद एहन दुर्दशा भोगए पडल आ अपन घर सेहो ओहि कारण तोडलगेल वार्डध्यक्ष प्रमेश्वर साह आरोप लगओलन्हि ।
मेयर लालकिशोर भारतीय प्रधानमन्त्री नरेन्द्र मोदीके भ्रमणके नाममे बाह्रविघा मैदानके देबाल पेन्टिंग, जानकी मन्दिरके रंगरोगनके नाममे लाखो भ्रष्टाचार कएने, नगरपालिका कार्यालयमे अपन नातागोतामे पडएबलाकेँ नोकरी देने आ डेढ करोडके गाडी किनने सहितक विरोध कएला बाद मेयर साह अपन घर तोडएके धम्की देने वार्डध्यक्ष प्रमेश्वरके आरोप छन्हि । ओ अपना उपर भेल ज्यादतीके विषयमे छानविन समिति गठन कऽ कऽ निष्पक्ष छानविन करबालेल माँग कएलन्हि अछि ।
जनकपुरधाम १८ ।मुख्यमन्त्री लालबाबु राउत प्रदेश सरकार लाबि रहल रहल प्रहरी ऐन संविधान विपरित अछि तऽ सर्वोच्च अदालत जाए लेल चुनौती देलन्हि अछि । ओ शान्ति सुरक्षा तथा सुशासनके लेल संविधानतः प्रदेश सरकार अपने प्रहरी गठन करए जा रहल दावा कएलन्हि अछि ।
रविदिन प्रदेशसभामे सम्बोधन करैत ओ कहलन्हि, ‘सरकारके अर्थ तहन होइत अछि जहन सरकारसँग अपन प्रहरी, प्रशासन, कर्मचारी आ अर्थतन्त्र रहैत अछि । एखन प्रदेशमे बलात्कार, हत्याहिंसा होइत अछि, सरकारसँग अपन प्रहरी नहि अछि सरकार कोना चलत ? प्रदेशमे शान्ति सुरक्षा कोना स्थापना होएत ? मुख्यमन्त्री राउत कहलन्हि, ‘हमसभ संविधानतः बहुत सोंचि समझि कऽ प्रहरी ऐन लआने छी । जिनका संविधान विपरित लगैत अछि ओ सर्वोच्च अदाल सेहो जा सकैत छी । प्रदेश प्रहरी ऐन लाबएमे संघीय सरकार अवरोध कएने अछि ।’
ओ जिल्ला प्रशासन कार्यालय प्रदेश सरकारके कार्यक्षेत्र भितर हस्तक्षेप कऽ कऽ प्रदेश सरकारके अधिकार हनन कएने आरोप लगओलन्हि । संघीय सरकार संविधान बनल तीन वर्ष बित गेला बादो किया संघीय प्रहरी ऐन लाबए नहि सकल प्रश्न करैत मुख्यमन्त्री राउत संघीय सरकार २÷३ वर्ष भितर सेहो प्रहरी ऐन नहि लाबि सकत ठोकुवा कएलन्हि ।
ओ केन्द्र सरकार प्रदेश सञ्चालन करबामे कर्मचारी नहि पठा कऽ असहयोग कएने कहैत बाध्य भऽ करारमे कर्मचारी भर्ना करबाक अवस्था आएल बतओलन्हि । ओ कहलन्हि , ’संघीय सरकार कर्मचारी नहि पठओलासँ नीति तथा कार्यक्रम कार्यान्वयनमे समस्या अछि । कर्मचारी नहि अछि बजेट के खर्च करत ? विकास कोना होएत ?’ प्रदेश प्रहरी आ करारमे कर्मचारी भर्नाके लेल सहयोग करबालेल सांसदसँग मुख्यमन्त्री राउत आग्रह सेहो कएलन्हि । विपक्षी दल बजेटमे संशोधनके माँग करैत शुक्रदिन प्रदेशसभा बैठक अबरुद्ध कएला बाद रविदिन प्रदेशसभामे राउत सम्बोधन करैत बजेटमे रहल त्रुटि सुधार करबाक प्रतिबद्धता जनओलन्हि अछि ।
ओ वन, उद्योग पर्यटन तथा वातावरण मन्त्रालयके उदाहरण दैत जम्मा ९ सय ९३ कर्मचारी आवश्यक्ता रहला बादो सरकार १३ गोटे कर्मचारी मात्र पठओने बतओलन्हि । ओ समान्य प्रशासन मन्त्री लालबाबु पण्डितकेँ कर्मचारी पठाबएलेल बेरबेर आग्रह कएला बादो कर्मचारी नहि पठओने उपराग कएलन्हि । आबए चाहएबला कर्मचारीकेँ सेहो प्रदेश २ मे असहयोग भऽ रहल झुठ अफवाह फैला कऽ नहि चाहएबला कर्मचारीकेँ पठओने मुख्यमन्त्री राउतके उपराग छन्हि । प्राविधिक कर्मचारी ऐन पास भेला बाद प्रदेश सरकार आवश्यक्ता अनुसार कर्मचारी भर्ना करबाक उल्लेख कएलन्हि ।
मदर्सा बोर्डके आवश्यक्ता विषयमे बजैत मुख्यमन्त्री राउत प्रदेश २ मे १२ प्रतिशत मुस्लिम जनसंख्या रहल आ ओसभ सभसँ अधिक पिछडल रहलासँ हुनकासभक शिक्षा स्तरमे बृद्धिके लेल आधुनिक मदर्सा शिक्षा लाबि रहल स्पष्ट कएलन्हि । मुस्लिम तथा दलितके शिक्षा, स्वास्थयके स्तर नहि बढए धरि प्रदेशके विकास होबए नहि सकबाक उल्लेख करैत सरकार दलितसभक लेल सेहो दलित शशक्तिकरण ऐन लाबि रहल जानकारी देलन्हि ।
तहिना, त्रुटिपुर्ण तरिकासँ बजेट वितरण कएलगेल कहैत विपक्षीसभ आलोचना कएला बाद संसदमे जबाब दैत अर्थमन्त्री विजय यादव प्रदेशके ६४ ओ क्षेत्रमे समान रुपसँ बजेट पुनरावलोकन करबाक प्रतिबद्धता जनओलन्हि अछि ।
नेकपा प्रदेशसभा सदस्य जगत यादव मधेसीके खुनसँ बनल वर्तमान मधेसवादी दलके सरकार शहीदके अपमान कएने आरोप लगओलन्हि अछि । शहीदके सपना आ भावना विपरिच सरकार काज कऽ रहल आरोप लगबैत यादव दोसर सरकार गठन करबालेल माँग कएलन्हि अछि । शहीदके भावना अनुरुप कोनो काज करए नहि सकल एखनुक सरकार षडयन्त्रकारी आ निक्कमा रहल हुनकर कहब छलन्हि ।
यादव आर्थिक वर्ष २०७४÷७५ के बजेट मन्त्रीसभ मिल कऽ खएने कहैत छानविनके माँग कएलन्हि । रविदिनक बैसारमे गाम सभा तथा नगरसभाके कानून निर्माण प्रक्रिया सम्बन्धी विधेक आ सार्वजनिक प्रशासनक लेल करारमे कर्मचारी भर्ना सम्बन्धी विधेयक उपर छलफल भेल छल ।
जनकपुरधाम १८ । नेपालके अपने उत्पादनसँ माँग अनुसार पुर्ति नहि भऽ सकला बाद जनकपुरमे एखन पाकिस्तानी चिनी आएल अछि । नेपालमे चिनी उद्योग उपभोक्ताके माँग अनुसार उत्पादन नहि कऽ सकला बाद एतुका पैघ व्यवसायीसभ पाकिस्तानी चिनी आयाततर्फ आकर्षित भेल अछि ।
जनकपुरक अधिकांश खुद्रा दोकानमे एखन पाकिस्तानसँ आयात भऽ कऽ नेपाल आएल चिनी प्रसस्त रुपेँ भेटैत अछि । भारतसँ पाकिस्तानमे चिनी सँस्ता रहलासँ पैघ व्यवसायीसभ ओहितर्फ आकर्षित भेल बताओलगेल अछि । एक खुद्रा व्यापारीके अनुसार जनकपुर बजारमे एखन नेपालके अपन उत्पादन आ भारतसँ आयात भऽ कऽ आएलसँ अधिक पाकिस्तानसँ आएल चीनी जतह ततह अछि । भारतसँ चिनी आबए बन्द भेला बाद चिनीके पैघ व्यवसायीसभ पाकिस्तानसँ आयात करबालेल शुरु कएने ओ बतओलन्हि ।
अपनेसभ सेहो स्थानीय डिलरसँ पाकिस्तानी चिनी खरिद कऽ उपभोक्ताकेँ बिक्रि करैत आएल एतुका खुद्रा व्यापारी रामबहादुर साह बतबैत छथि ।
पाकिस्तानसँ आयात कएला बाद सँस्ता पडलासँ व्यवसायीसभ ओहितर्फ आकर्षित भेल महोत्तरीके रामनगरस्थित एभेरेष्ट सुगर मिलमे कार्यरत एक कर्मचारी बतओलन्हि । भारतसँ आयात कएलापर प्रति किलो ६०÷६२ रुपैयाँ परएबला चिनी पाकिस्तानसँ आयात कएलापर प्रति किलो ४० रुपैयाँ मात्र पडल ओ जानकारी देलन्हि । पाकिस्तानसँ चिनी आयात कएलापर व्यवसायीसभकेँ प्रति किलो १० सँ १५ रुपैयाँ बचत भऽ रहल बताओलगेल अछि । हुनका अनुसार नेपालके दुगड आ शिखर समूह पाकिस्तानसँ चिनी आयात कऽ रहल अछि ।
पाकिस्तानसँ चिनी आयात होबए लगला बाद नेपाली उद्योगीसभ विरोध सेहो कएने छलथि । पाकिस्तानी चिनीके कारण नेपालके उद्योगसभ घाटामे गेल कहैत ओसभ आपत्ति जनओने छलथि । आ, ओहिके बाद पाकिस्तानसँ चिनी आयात करबामे रोक लगाओलगेल बताओलगेल अछि । मुदा पाकिस्तानसँ चिनी आयात करबालेल ६ महिना आगा रोक लगाओलगेला बादो विगतके भण्डारण एखन धरि नेपाली उपभोक्ता समक्ष पहूँच रहल अछि । एक व्यवसायीके अनुसार नेपाली उपभोक्ताकेँ ६ महिना धरि पहुँचएजँका पाकिस्तानी चिनीके भण्डारण कएलगेल अछि । भारतसँ आयात बन्द भेला बाद पाकिस्तानसँ पहिल बेर चिनी आयात कएलगेल बताओलगेल अछि ।
नेपालमे सञ्चालनमे रहल १०÷१२ चिनी उद्योग ७५ प्रतिशत उपभोक्ताके माँग मात्र पुरा कऽ सकल अछि । नेपालमे उत्पादन होबएबला चिनी भारत आ पाकिस्तानमे परएबला मूल्यसँ अधिक महँगा रहल बताओलगेल अछि । चिनी उत्पादन करबामे कच्चा पदार्थसभ भारतसँ लाबएके बाध्यता रहल अछि ।
चिनी उद्योगी व्यवसायीसभक अनुसार नेपालमे वार्षिक २ लाख २५ हजार टन चिनी खपत होइत अछि । जाहिमेसँ १ लाख ७५ हजार टन स्वदेशमे उत्पादन भऽ रहल अछि तऽ बाँकी ५० हजार टन औपचारिक तथा अनौपचारिक रुपेँ बाहरसँ आयात होइत आएल अछि ।
जनकपुरधाम १८ । नेपाली काँग्रेसक नेता रामशरण महत केपी ओली नेतृत्वक वर्तमान सरकार जनताक अपेक्षा अनुसार काज नहि कऽ सकल आरोप लगओलन्हि । पछिला आठ महिनाक अवधिमे कम्युनिस्ट सरकार जनताके कर आ महँगाइ बाहेक आओर किछु नहि दऽ सकल महत बतओलन्हि ।
‘जनता उत्साहके साथ भोट दऽ कऽ स्थिर सरकार बनाबएलेल जनमत देने छल,’ शनिदिन जनकपुरमे पत्रकारसभसँ बातचित करैत महत कहलन्हि,‘दु तिहाइ मत भेटल वर्तमान सरकार काज कम आ गप्प अधिक कएने अछि ।’
नेता महत सरकार आयस्रोत तथा रोजगारीके अवसर बढाबएतर्फ केन्द्रीत नहि भऽ कऽ सस्ता भाषण कऽ जनताके ठगएके काजमात्र कएने आरोप लगओलन्हि । ‘शान्ति सुरक्षाके भयावह अवस्था अछि, विकास निर्माण जकथक परल अछि,’ ओ कहलन्हि,‘सरकार जनताके शान्ति सुरक्षा तऽ नहिए दऽ सकल अछि, उन्टे डराबएके काज कएने अछि ।’
प्रदेशमे आवश्यक कर्मचारी नहि पठा कऽ सरकार प्रदेश सरकारके कमजोर करैत संघीयता प्रभावित करबाक प्रयासमे रहल कहैत महत ककरो चाहलासँ संघीयता समाप्त नहि होएत बतओलन्हि ।
संविधानक भावना विपरित सरकार करवृद्धि कऽ महँगी बढओने कहैत पूर्व अर्थमन्त्री सेहो रहल महत बजार उपर सरकार नियन्त्रण नहि रहल बतओलन्हि । ‘जनताके सह्य नहि होबएबला हिसाबसँ मूल्यवृद्धि भेल अछि,’ महत कहलन्हि,‘सरकार उपभोक्ताक हकहितलेल बजार नियमन सेहो नहि कऽ सकल अछि, जनतामे व्यापक निराशा अछि ।’ पाँच वर्षक म्यान्डेट भेटलाक बादो एहि प्रकारक गतिविधि रहल तऽ वर्तमान सरकार पुरा अवधि नहि चलि सकत हुनकर दावा छलन्हि ।
प्रतिपक्षक हैसियतमे सरकारक गलत निर्णयके विरोध कएलाकबादो नेपाली काँग्रेस सशक्त रुपेँ प्रस्तुत नहि भऽ सकल महत स्वीकार कएलन्हि अछि । पार्टीक विधान संशोधन भेलाकबादो सभापतिक अधिकार कटौती हएबाक संभावना कम रहल हुनकर छलन्हि । आगामी अगहनमे होबएबला महासमितिक बैसारसँ पार्टीक विधान संशोधन होएत महत जानकारी देलन्हि ।
जनकपुरधाम १८ । नक्कली नागरिकता बनएबाक प्रयास कएने तीन गोटेके प्रहरी जनकपुरसँ नियन्त्रणमे लेलक अछि । पकराएबलामे भारतक सीतामढी जिल्ला कोरियाही पञ्चायत भेमुवाक २४ वर्षीय तसिफ अंसारी, जनकपुरधाम–१४ रजौलक ५५ वर्षीय मन्जुर अंसारी आ मन्जुरक पत्नी ४८ वर्षीया सलमा खातुन रहल प्रहरी जनओलक अछि ।
प्रहरी नियन्त्रणमे लेने सीतामढी कोरियाहीक तसिफ मन्जुरक साला रहल प्रहरी जनओने अछि । मन्जुर अपन साला आ पत्नीके नातामे भाय परएबला तसिफके बेटा कहि कऽ नेपाली नागरिकता देबाक तैयारी कएने छल ।
मन्जुर आ सलमा भारतीय नागरिक तसिफके नेपाली नागरिकता बनएबाक तैयारी कएने सूचनाक आधार पर प्रहरी छानबिन कएने छल । छानबिनके क्रममे नागरिकता लेबएबला सम्पूर्ण कागजात तैयार अवस्थामे बरामद भेल जिल्ला प्रहरी कार्यालय धनुषाक प्रवक्ता एवम डीएसपी दीपेन्द्र शाही जानकारी देलन्हि ।
नियन्त्रणमे लेलगेल तीनुगोटेके हिरासतमे राखि कऽ एहिसँ पहिने सेहो नक्कली नागरिकता बनएबाक काजमे संलग्न रहल नहि रहल विषयमे आवश्यक अनुसन्धान चलि रहल जिल्ला प्रहरी कार्यालय धनुषा जनओलक अछि ।
जनकपुरधाम १८ ।नेपाली काँग्रेसक उपसभापति विमलेन्द्र निधि जनकपुर अञ्चल अस्पतालक नामाकरण डा.लक्ष्मी नारायण झाक नामसँ करबालेल प्रस्ताव कएलन्हि अछि ।देशमे गणतन्त्र स्थापना करबालेल संघर्ष कएलाक कारण तत्कालीन पञ्चायती सरकार डा.झाके वेपत्ता कएने छल । पेशासँ सर्जन रहल धनुषा निवासी डा.झाक अवस्था एखनो अज्ञाते अछि ।
नेपाल रेडक्रस सोसाइटी जनकपुर शुरु कएने ब्लड कम्पोनेन्ट सर्भिस कार्यक्रमके उद्घाटन कार्यक्रममे बजैत उपसभापति निधि पेशागत आ राजनीतिक रुपमे सेहो डा.झाक योगदान नहि बिसरल जा सकैत अछि उल्लेख कएलन्हि ।
‘विभिन्न अस्पतालसभक नामाकरण राजनीतिज्ञसभक नामसँ भऽ रहल अछि,’ निधि कहलन्हि,‘डा.झाक पैघ योगदान अछि, जनकपुर अञ्चल अस्पतालक नामाकरण हुनके नामसँ करी, हमरासभक पुरा सहयोग रहत ।’
‘डा.झा मधेशक धनुषा जिल्लाके रहथि,’ निधि कहलन्हि,‘एखन अपनासभक स्वास्थ्यमन्त्री उपेन्द्रजी सेहो मधेशक छथि, डा.झाक नाममे अस्पतालक नामाकरण करबामे ढिलाई नहि करबाक चाही । झाक नामसँ अस्पतालक नामाकरण कएलासँ हुनका सम्मान हएतन्हि ।’
जनकपुर अञ्चल अस्पतलाकेँ प्रादेशिक अस्पतालमे रुपान्तरण करबाक उपप्रधा एवम स्वास्थ्यमन्त्री उपेन्द्र यादवक सोचके निधि प्रशंसा कएलन्हि । उपसभापति निधि जनकपुर अस्पतालके प्रादेशिक मात्र नहि अन्तर्राष्ट्रिय स्तरके अस्पताल बनएबा पर जोड देलन्हि । प्रदेश भितर स्वास्थ्य, शिक्षा आ पर्यटनकेँ उन्नत स्वरुप देबएलेल राजनीतिसँ उपर उठि कऽ आगु बढबाक एखनुक आवश्यक्ता रहल हुनकर कहब छलन्हि ।
धनुषा नगराईन नगरपालिका ब्लड कम्पोनेन्ट सर्भिस सञ्चालन करबालेल उपकरण खरिदमे जनकपुर रेडक्रस सोसाइटीके आर्थिक सहयोग कएने अछि ।
जनकपुरधाम १८ । जिल्ला प्रहरी कार्यालय धनुषा पावनि तिहारके लक्षित करैत तैयार कएने अपन सुरक्षा योजना सार्वजनिक कएलक अछि । नेपालीसभक महान पावनि विजया दशमी, दिपावली आ छठिके सभ्य तथा सुरक्षित वातावरणमे सम्पन्न करबाले तैयार कएलगेल सुरक्षा योजना प्रहरी सार्वजनिक कएने अछि । शान्तिपूर्ण तरिकासँ पावनि तिहार सम्पन्न करबालेल पर्व लक्षित विशेष सुरक्षाके संगहि संयुक्त कमाण्ड, पिकेट, मोटरसाइकल गस्ती, क्युआरटी, निरन्तर चेकजाँच, एम्बुस, मोबाइल चेकिङ, पैदल गस्ती, सादा पोशाक, चोरी लुटपाट नियन्त्रण विशेष टोली यात्री हेल्प डेस्कक स्थापना सहितक योजना प्रहरी बनओने अछि ।
पावनि तिहारमे विशेषतः घरेलु मदिरा, जुवातास, लागुऔषध, चोरी आ लुटपाट, गुण्डागर्दी, महिला हिंसा, तस्करीसहितक शिकायत अओलाक कारण एहिके कडाइके साथ नियन्त्रण कएल जाएत जिल्ला प्रहरी कार्यालय धनुषाक प्रवक्ता एवम डीएसपी दीपेन्द्र शाही जानकारी देलन्हि ।
सुरक्षा योजना प्रभावकारी बनाबएलेल आ त्रासविहीन वातावरणमे पावनि तिहार मनाबएलेल एक हजारसँ अधिक सुरक्षाकर्मी परिचालन करबाक योजना बनाओलगेल अछि । पावनि तिहारके लक्षित करैत जिल्ला प्रहरी कार्यालय आ एहि अन्तर्गतके विभिन्न कार्यालयसहित ६५० नेपाल प्रहरी, ३५० सशस्त्र प्रहरी बल आ राष्ट्रिय अनुसन्धान विभागक ५५ सहित कुल १ हजार ५५ सुरक्षाकर्मी २४ औं घण्टा परिचालन कएल जाएत ।
एहिके संगहि राजमार्गमे चलएबला रात्री बसक सुरक्षार्थ धनुषाक लालगढसँ पोर्तहा धरि आवश्यक्ता अनुसार क्रस पेट्रोल या बसमे हथियारधाी प्रहरीसहितक सुरक्षा प्रदान करबाक योजना प्रहरी बनओने अछि ।
अधिक आर्थिक कारोबार होबएबला स्थान सोनचाँदीक दोकना, बैंक वित्तीय संस्थासभक सुरक्षार्थ सादा पोशाकमे सुरक्षाकर्मी परिचालन कएल जाएत जिल्ला प्रहरी कार्यालय धनुषा जनओलक अछि ।
लागुऔषध सेवन तथा बिक्रि वितरण, मनोरञ्जनक नाम पर जुवातास खेलाबएबला, अवैध मदिरा उत्पादन तथा बिक्रि वितरणसहितक काज रोकबालेल सुक्ष्म निगरानी करैत एहि कार्यमे संलग्न देखलगेला पर कानुन अनुसार कारबाही कएल जाएत प्रहरी जनओलक अछि ।
दिपावली तथा छठि पर्वके नाम पर प्रयोग होबएबला फटाकाजन्य वस्तु प्रयोग नहि करबाले जिल्ला प्रहरी कार्यालय धनुषा सर्वसाधारणसँ आग्रह कएने अछि । पर्वक लाभ उठबैत हाथहथियार, विष्फोट पदार्थ, फटाका आ तस्करी सेहो बढि सकैत अछि कहैत सीमा क्षेत्रमे सुरक्षाकर्मीके आओर सक्रिय बनएबाक प्रहरीके योजना अछि ।
तहिना भारतसँ घुरल व्यक्तिसभकेँ सीमानाका पर चेकजाँचक नाम पर दुःख देबाक प्रवृत्तिके निरुत्साहित करबालेल नेपाल प्रहरी, सशस्त्र प्रहरी आ भारतक एसएसबीके संयुक्त हेल्प डेस्क स्थापना कऽ कार्यान्वयन करबाक प्रहरीके तैयारी अछि ।
जनकपुरधाम १८ । उपप्रधान तथा स्वास्थ्यमन्त्री उपेन्द्र यादव निर्माण कार्य पुरा नहि अस्पताल भवनके उद्घाटन कएलन्हि अछि । जनकपुर अञ्चल अस्पताल भितर निर्माणाधीन अवस्थामे रहल अस्पताल भवनके उपप्रधानमन्त्री यादव वृहस्पतिदिन एक कार्यक्रमकबीच उदघाट्न कएलन्हि ।
निर्माणधीन अवस्थामे रहल अस्पतालक नयाँ भवनमे लिफ्ट जडान करबाक बाँकी अछि तऽ वार्डसभमे शैय्या सेहो नहि राखलगेल अछि । अधिकांश काज सम्पन्न हएबाक बाँकी रहल अवस्थामे उपप्रधानमन्त्री यादव अस्पताल भवनके उद्घाट कएलन्हि ।
कुल १९ करोडक लागतमे नयाँ भवन निर्माण कऽ रहल निर्माण व्यवसायीके ६ करोड भुक्तानी देबाक सेहो बाँकी रहल जनाओलगेल अछि । गत आर्थिक वर्षमे अस्पताल निर्माण कम्पनीके १३ करोड रकम भुक्तानी कएने छल । निर्माण पुरा नहि भऽ भवनके धरफरीमे उद्घाटन कएलगेल अस्पतालमे कार्यरत कर्मचारीसभ टिप्पणी कएलन्हि अछि ।
एम्हर अस्पताल भवनके उद्घाटन कार्यक्रममे बजैत उपप्रधानमन्त्री यादव जनकपुरके गंदगीके ढेर बतओलन्हि अछि । ‘जनकपुर गंदगीके ढेर बनल अछि,’ यादव कहलन्हि,‘जनकपुर प्रवेश कएलाकबाद पिडाडी चौक गन्ध करैत अछि । सरसफाइके कोनो काज नहि भेल अछि ।’
गंदगी व्यवस्थापनके लेल पर्याप्ट बजेट अओलाकबादो जनप्रतिनिधिसभ कोनो काज नहि कऽ सकल यादव आरोप लगओलन्हि । ‘जनकपुर भरि गंदगीके ढेर अछि, नाक बन्द कऽ कऽ चलबाक अवस्था अछि,’ उपप्रधानमन्त्री यादव कहलन्हि,‘एखनुक अवस्थामे सीताके जन्म भेल रहैत तऽ जनकपुरमे जन्म नहि हुए कहैतथि । सरसफाइके लेल कोनो काज नहि भेल अछि ।’
बजेट पाबिओ कऽ स्थानीय सरकार काज नहि करत तऽ अमेरिकासँ आबि कऽ आदमी काज करत ओ प्रश्न कएलन्हि । ओ स्वच्छ, साफ तथा हराभरा जनकपुर बनाबएलेल प्रदेश सरकार आ स्थानीय सरकारके अभियान चलएबा पर जोड देलन्हि ।
निःशुल्क आधारभूत स्वास्थ्य सेवाके लेल संसदमे प्रस्ताव चलिगेल जानकारी दैत यादव आब नगरपालिका, गामपालिकासँ हरेक वार्डमे स्वास्थ्य चौकी खोलबाक उदघोष कएलन्हि । प्रदेश २ स्वास्थ्यके क्षेत्रमे पाछु परल अछि कहैत स्वास्थ्य क्षेत्रक विकासके लेल स्तरीय स्वास्थ्य प्रतिष्ठान आ प्रादेशिक आयुर्वेदिक अस्पताल खोलबालेल संसदमे विधेयक चलिगेल ओ जानकारी देलन्हि ।


text:
पटना। मराठी शास्त्रीय संगीत मे पद्मश्री सम्मान स विभूषित पद्मा तलवलकर आइ बिहार क राजधानी पटना मे मराठी भजन गाबि कए खूब वाह वाही लूटलथि। ओ कलिथि जे बिहारीक मराठी प्रेम देखनुक अछि। बिहार मे सचमुच देश बसैत अछि। एक कात जतय मनसे मुंबई मे बाहरी कए एसबीआइ क परीक्षा मे शामिल करबाक विरोध करि रहल छल, ओतहि दोसर दिन पटना मे किछु लोक सुश्री तलवलकर स मराठी गीत गेबाक आग्रह करि रहल छल। जखन ओ पूछलथि जे अगर ओ हिंदीक बदला मे मराठी मे भजन गउतीह त एहि ठाम क अधिकतर श्रोता कए नीक लागत त एक स्वर मे आवाज आइज जे खूब नीक लागत। एहि कार्यक्रम मे भाजपा क वरिष्ठ नेता रविशंकर प्रसाद सेहो छलाह। ओ कहलथि जे बिहार क लोक मराठी भजन खूब सुनैत अछि आ अहां मराठी भजन गाउ। । सुश्री तलवलकर महाराष्ट्र क प्रसिद्ध धार्मिक स्थल पंढरपुर स्थित भगवान विठ्ठल मंदिर पर रचित भजन गेाबि ओहि ठाम मौजूद संगीत प्रेमी श्रोता कए प्रसंन्न करि देलीह। सुश्री तलवलकर कहलथि जे विगत किछु दिन स जारी मराठी बनाम गैरमराठी विवाद क बीच बिहार मे संपन्न इ शास्त्रीय संगीत क कार्यक्रम दूनू प्रदेशक संबंध कए आओर मजबूत बनेबा मे मदद देत।
मुख्य पृष्ठ समाचार बिहारी क मराठी प्रेम देखनुक अछि : पद्मा तलवलकर


text:
रंगमञ्चसँ होएत मैथिली सिनेमाक विकास : एडीजी
रंगमञ्चसँ मैथिली सिनेमाक विकास होएत। फिल्म बनत तँ भाषा, संस्कृतिक संग विविध क्षेत्रमे मिथिलाक विकास होएत। ई बात शनिकेँ अपर पुलिस महानिरीक्षक राकेश कुमार मिश्र कहलनि। ओ मैथिली फिल्म अकादमी दिससँ रमेश्वर लता संस्कृत महाविद्यालयमे फिल्म फेस्टिवलक लेल आयोजित बैसारमे अध्यक्षीय भाषण कऽ रहल छला। ओ कहलनि जे एहि ठामक रहनिहार एखनो मैथिली सिनेमा देखबा लेल हॉलमे नञि जाइ छथि। आवश्यकता अछि जे कमसँ कम फिल्म-प्रेमी लोकनिकेँ सिनेमाक प्रदशर्न कऽ देखबा लेल प्रेरित कएल जाए। ओ कहलनि जे फिल्म फेस्टिवलकेँ व्यापक स्वरूप देबाक अपेक्षा छोटो स्तरपर कएल जाए। एहि अवसरपर अकाशवाणी दरभंगाक कार्यक्रम अधिशासी डा. प्रभात नारायण झा कहलनि जे योजनाबद्ध ढंगसँ मुख्य समितिक अतिरिक्त उप-समितिक गठन कऽ तैयारीकेँ आगाँ बढ़ाओल जाए। ओतहि पूर्व उपमहापौर प्रबोध कुमार सिन्हा मैथिलीक संग आनो भाषाक फिल्मकेर प्रदर्शन फेस्टिवलमे करबाक आग्रह केलनि। ओ प्रदर्शित सिनेमाकेँ टैक्स फ्री करेबाक लेल प्रयास करबाक सुझाओ देलनि। बैसारमे प्रो. टुनटुन झा अचल, गीतकार डा. चन्द्रमणि सेहो अपन विचार रखलनि। आरम्भमे संस्थाक संयोजक शशिमोहन भारद्वाज आयोजनकेँ लऽ तैयारीक सन्दर्भमे जानकारी देलनि। अमलेन्दु शेखर पाठक केर सञ्चालनमे सम्पन्न बैसारमे विनोद कुमार, अमरेश्वरी चरण सिन्हा, हीरेन्द्र लाभ, डा. अशोक कु मार महेता, डॉ. ममता ठाकुर, नवेन्दु शेखर पाठक, नवीन कुमार चौधरी, विपिन कुमार मिश्र, रोशन कुमार मैथिल सहित शहरक कतेको गणमान्य लोकनि उपस्थित छला।


text:
एहि सेवा संबंधी मुख्य बिंदु एना अछि:
------
> ई पूर्णतया पेड सर्विस अछि, जे पोथीक ऑनलाइन प्रमोशनटा करैत अछि.
> सेवा नेने अमेजन पर पोथी लिस्टेड कएल जाएत.
> पोथीक विमोचन व परिचय संबंधी समाद पोस्ट कएल जाएत.
> लेखक साक्षात्कार, पोथी-समीक्षा ओ रचनाक अंश प्रकाशित-प्रचारित कएल जाएत.
> प्रमोशन वास्ते पोथी संबंधित क्रिएटिव बैनर बनाओल जाएत.
> सोशल मीडिया पर पोस्ट आदि कएल जाइत रहत.
> इमेल मार्केटिंग केर माध्यम सं सूचना प्रेषित कएल जाएत.
एकर संगहि डिजिटल मार्केटिंगक अन्य पक्ष सब पर सेहो काज कएल जा सकैत अछि आ से सेवा लेनिहारक जरूरति पर निर्भर करैछ. सेवा शुल्क ओ अन्य जनतब हेतु सहर्ष संपर्क करी.
#MithiBooks केर फेसबुक पेज सं जुड़ी -


text:
नई दिल्ली। आइ बिहार कए रेणुक सबस बेसी जरूरत अछि। रेणु जाहि प्रकार स बिहारक ग्रामीण छवि दुनिया कए देखेबाक कोशिश केलथि, ओहन कोशिश हुनका स पहिने बा बाद मे कियोनहि करि सकल। प्रेमचंद सेहो भारतीय ग्रामीण जीवनक जीवंत चित्रण अपन रचना मे केलथि। मुदा प्रेमचंद आ रेणुक गाम मे अंतर अछि। प्रेमचंद क गाम मे व्यवस्थाक आगू निराश व्यक्ति अछि, जखन कि रेणुक गाम मे समस्याक बीच छोट-छोट घटना कए उत्सव बनबैत समाज अछि। नोरायल आंखि मे जे हंसीक झलक रेणुक गाम मे देखबा मे अबैत अछि, ओ प्रेमचंदक गाम मे नहि भेटैत अछि। ‘हिरामनÓ कए देखबाक प्रयास नहि भ रहल अछि, चोरबत्ति पर उत्सव मे शामिल हेबाक कोशिश नहि भ रहल अछि। आइ प्रेमचंद क आंखि स रेणुक गाम देखबाक जबरण कोशिश भ रहल अछि।
एहि कारण स आइ-काल्हि साहित्य दलित विमर्श, स्त्री विमर्श आदि तक सिमटी कए रहि गेल अछि। आधुनिक साहित्य मे रचनात्मकता क अभाव अछि। आंचलिकता त करीब-करीब खत्म भ चुकल अछि। रेणु एहि सबस परे तत्कालीन राजनीतिक स्थिरता आ सामाजिक मूल्यहीनता कए देखेबाक कोशिश केलथि। जातीय संघर्ष, अवैध संबंध आदि कए उजागर केलथि, जे प्रेमचंद स अलग छल। दुबे कहला जे रेणु साहित्य मे पहिल बेर अपन लेखन क माध्यम स हिंदी मे स्थानीय बोली क इस्तेमाल केलथि।
आइ बिहार कए ल कए इ सवाल बेर-बेर कैल जा रहल अछि जे आखिर एतबा कष्टïक बावजूद बिहारी क हंसी कोना बचल अछि, बिहारी कोना निराशाक दल-दल मे रहितो जीवन स प्रेम करैत छथि।
आंचलिक लेखन क माध्यम स हिंदी साहित्य क दुनिया मे क्रांति अननिहार महान लेखक फणीश्वर नाथ रेणु एहने प्रशन उत्तर अपन लेखन क जरिए अपन पाठक कए दैत छलाह आ एकटा नव परिवेश स परिचित करबैत छलाह। हिन्दी साहित्य जगत मे मैला आंचल आ परती परिकथा सन उपन्यास क माध्यम स रेणु कए आंचलिक उपन्यासकार क दर्जा भेटल। हिंदी साहित्य मे पहिल बेर आंचलिक लेखन क प्रयोग ओ केलथि। रेणु क इ उपन्यास कलम क सिपाही मुंशी प्रेमचंद क गोदान क बाद सर्वाधिक पसंद कैल गेल।
आइ बिहार आ अन्य प्रदेशक सामाजिक दशा देखि कए इ सवाल गंभीर भेल जा रहल अछि जे
प्रेमचंद आ रेणु क गाम मे केहन अंतर अछि। दूनूक रचना मे अंतर पूछला पर जामिया के हिंदी विभाग के वरिष्ठ प्राध्यापक चंद्रदेव यादव और विवेक दुबे कहला जे दूनू अपन-अपन समय क महान साहित्यकार छथि। दूनू क लेखन मे बहुत अंतर अछि। प्रेमचंद क लेखन व्यक्ति विशेष क इर्द-गिर्द घूमैत अछि, जखन कि रेणु क लेखन पूरा समाज क चित्रण करैत अछि।
दुबे कहैत छथि जे रेणु क लेखन मे पात्र क प्रति लेखक क आत्मीयता क बोध होइत अछि। ओ एक-एकटा पात्र क जीवंत चित्रण केलथि अछि। ओ तत्कालीन ग्रामीण संस्कति क यथार्थ कए सामने अनलाह। मैला आंचल गोदान क अगिला चरण अछि।
पत्रकार भवेशनाथ झा एकरा अलग रूप मे देखैत छथि। ओ कहला जे जीवन क राग कए रेणु वास्तविक रूप मे देखौलथि। लेखन मे जाहि प्रकार स ओ लोक संस्कति आ लोक रंग क समावेश केेलथि ओहि स हुनकर कथा काल्पनिक नहि लगैत अछि। इ एकटा सजीव चित्रण लगैत अछि। आइ सेहो रचना भ रहल अछि, सिनेमा बनि रहल अछि, मुदा ओहि मे बिहार क गाम नहि भेटैत अछि। हिरामन सन बिहारी क जगह बच्चू यादव कए चित्रण भ रहल अछि। जीवनक जीवंतता जे रेणुक रचना मे छल ओ ‘अगले जनम मोह बेटी…Ó मे कहां भेटैत अछि। ऑनर कीलिंग पर हंगामा हरियाणा आ राजस्थान मे भ रहल अछि आ सिनेमा बिहारक पृष्टïभूमि पर बनाउल जा रहल अछि। रेणुक गाम कए गलत रूप मे चित्रण भ रहल अछि जखन कि रेणुक गाम एखनो ओहिना अछि किछु नहि बदलल अछि।
मुख्य पृष्ठ समाचार बिहार विकासक कंजी नुकायल अछि रेणुक “गाम” मे


text:
बेटीक सफलता स गदगद निधिक पिता बांटि देलथि दुकानक सबटा मिठाई
पटना । बिहार बोर्ड क इंटर परीक्षा क परिणाम बुध दिन घोषित कयल गेल । साइंस, कला आ वाणिज्य तीनू संकाय मे बेटी सब अपन गौरवगाथा लिखलक। खास रहल जे तीन मे दूटा टॉपर मिथिलाक धीया छथि। पहिल वाई के जे एम कालेज, शिवहर क कल्पना कुमारी आ दोसर आर डी एस कालेज, मुजफ्फरक निधि सिन्हा। तेसर टॉपर चंपारण क बेटी गोपालगंज निवसी, सिमुलतला आवासीय विद्यालय क छात्रा कुसुम कुमारी रहली।
परिणाम घोषणा क बाद से स्टेट कामर्स टॉपर निधि सिन्हा क घर मे प्रसन्नता व्याप्त अछि। हिनक 500 मे 438 अंक (86.8 ) प्राप्त भेलैन अछि। अति साधारण परिवारक बेटी निधि हिंदी मे 82, अंगरेजी मे 81 विजनेस स्टडीज मे 88 आ इकोनोमिक्स मे 91 अंक प्राप्त कयल अछि।
निधि क पिता मिठाईक दोकान करैत छथि। माई गृहणी छथिन । तीन भाई बहिन मे दोसर निधि क सफलता सिमित संसाधन मे बेहतर परिणाम कए देखबैत अछि। अपन बेटीक सफलताक समाद सुनि पिताक आंखि डबडबा गेल। मिठाई दुकान क मालिक पिता लेल एहि स पैघ उदगार तत्काल की भ सकैत छल जे कारीगर कए कहलथि जे आइ मिठाई बेचब नहि केवल बांटब। खबरि जेना जेना पसरल तेना तेना बाजार मोहल्लाक लोक सब जुटि गेल, सुबहक मुंह मे मिठाई द पिता बधाई स्वीकार केलथि।
ध्यातव्य अछि जे एहि बे परीक्षा मे लगभग 52.95 प्रतिशत छात्र उतीर्ण भेला अछि । साइंस मे 44.5 कला मे 61 आवाणिज्य मे 91.32 प्रतिशत छात्र छात्रा उतीर्ण भेलैथ।


text:
सहोडवा
सहोडवा नेपालक मध्यमाञ्चल विकास क्षेत्र अन्तर्गत जनकपुर अञ्चलक सर्लाही जिलामें अवस्थित एक गाउँ विकास समिति छी ।[३]
विषय सूचीसभ
जनसङ्ख्या
सहोडवा गाउँ विकास समितिक जनसङ्ख्या ३,०९९ रहल अछि ।[१][२]
सन्दर्भ सामग्री
- ↑ १.० १.१ "जिल्ला विकास समिति, सर्लाही (संक्षिप्त परिचय)", जिल्ला विकास समिति, सर्लाही, सर्लाही जिला विकास समिति।
- ↑ २.० २.१ "नेपालको राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
- ↑ "नेपाल सरकार स्थानिय विकास मन्त्रालय", स्थानिय विकास मन्त्रालय, नेपाल सरकार।


text:
दाई के बेटा दरोगा
दाई के बेटा दरोगा. दरभंगा... लहेरियासराय के पास बलभद्रपुर नवटोलिया के संदीप दरोगा में चुनल गेलाह अ. स्व. बहुरू राम जीक सुपुत्र संदीप बिहार कर्मचारी आयोग के अवर निरीक्षक...दरोगाक परीक्षा में एससी कोटा में दसवां स्थान प्राप्त कएला अछि. संदीपजी के मां दुर्गा नर्सिंग होम में दाई के काज करय छथिन्ह. बेटा के दरोगा बनला सं संदीपजी के माय माया देवी के जेना एकटा बड़का तपस्या सफल भs गेलन्हि अ. ओना त s संदीपजी शुरूए सं पढ़ई लिखय में तेज छलाह आओर दरोगा परीक्षा के लेल बंगाली टोला के एकटा कोचिंग संस्थान सं कोचिंग सेहो करैत छलाह. मुदा बेटा के एहि सफलता सं हुनकर सभ मनोरथ पूरा भs गेलन्हि अछि. माया देवी खुद कष्ट काटि एक-एकटा पैसा बचा संदीप के पढ़ौलन्हि अछि. संदीपजी सेहो अपन माय के निराश नहीं कएलथिन्ह अ. आब हमरा सभ के संदीपजी सं इहे उम्मीद अछि जे ओ पूरा ईमानदारी सं एहि काज के करताह आओर नाम कमौताह. एकरे संग- संग दोसर लोक सभ के लेल एकटा मिसाल सेहो बनताह.


text:
शाकाहार
- शाकाहारी खाद्य पदार्थसभ क किस्मसभ क लेल, शाकाहारी भोजन देखी। जानवरसभ मे वनस्पति आधारित आहार के लेल शाकाहारी देखी।
दुग्ध उत्पाद, फल, सब्जी, अनाज, बादाम आदि, बीज सहित वनस्पति-आधारित भोजन के अभ्यास क शाकाहार कहैत अछी। शाकाहारी व्यक्ति मांस नै खाएत अछी, एहीमे रेड मीट अर्थात पशुसभक मांस, शिकार मांस, मुर्गे-मुर्गियां, मछली, क्रस्टेशिया या कठिनी अर्थात केंकड़ा-झींगा आदि आर घोंघा आदि सीपदार प्राणी शामिल अछी; आर शाकाहारी चीज़ (पाश्चात्य पनीर), पनीर आर जिलेटिन मे पावै जाए वाला प्राणी-व्युत्पन्न जामन जेना मरल गेल पशुसभक के उपोत्पाद से बनल खाद्य से सेहो दूर रैह सकैत अछी।[१][२] हालाँकि, एकरा या अन्य अपरिचित पशु सामग्रिसभ क उपभोग अनजाने मे करि सकैत अछी।[३]
सन्दर्भ सामग्रीसभ[सम्पादन करी]
- ↑ परिभाषाएं सूचना शीट, शाकाहारी सोसाइटी, 2 मई 2010 क पुनःप्राप्त.
- ↑ Forrest, Jamie (दिसम्बर १८, २००७), "Is Cheese Vegetarian?", Serious Eats, अभिगमन तिथि ९ जुलाई २०१०।
- ↑ "Frequently Asked Questions - Food Ingredients", Vegetarian Resource Group, अभिगमन तिथि ९ जुलाई २०१०।


text:
मधुबनी शहर कए ग्रेटर मधुबनी बनेबाक तैयारी शुरू
पटना। नगर विकास विभाग,पटना क निदेश क आलोक मे मधुबनी नगर परिषद द्वारा नगर निगम ले ल शहर क परिसीमन काज शुरू भ गेल अछि। प्राप्त जानकारी अनुसार नगर विकास विभाग, शीर्षत कपिल अशोक जिला पदाधिकारी,मधुबनी के निदेश देलक अछि जे नगर परिषद के नगर निगम मे परिवर्तित करबा क लेल विभागीय प्रक्रिया पूरा करैत शीघ्र प्रतिवेदन समर्पित कएल जाय । निदेश क आलोक मे जिला पदाधिकारी द्वारा नगर परिषद् क कार्यपालक पदाधिकारी जटाशंकर झा आ अध्यक्ष सुनैना देवी क परिसीमन कार्य अबिलम्ब प्रारम्भ करबा क निदेश देल जाहि सँ निर्धारित समय मे विभाग के प्रतिवेदन समर्पित कएल जा सकय। एहि आदेश क अनुपालन मे नगर क नव क्षेत्र मे मापी कार्य शुरू क देल गेल अछि। विभागीय सूत्रानुसार निगम हेतु न्यूनतम 45 वार्ड आ एक लाख आबादी आवश्यक मानल गेलअछि। नगर निगम बनेबाक लेल दू वर्ष पूर्व प्राप्त निदेश पर कोनो काज नहि भ सकलै फलतः मात्र चर्चा क विषय रहि गेल। नगर निगम मे परिवर्तित हेबा लेल शहर क पांच पंचायत क्रमशः सप्ता, जितवारपुर,मंगरौनी दक्षिणी,भौआड़ा,चकदह आ भच्छी एकर अन्तर्गत आ ओत।जितवारपुर क तीन वार्ड , चकदह क किछु भाग, रांटी आ शेष भौआड़ा पंचायत मे शामिल अछि।
एहि सब पंचायत के शामिल भेला सँ 45 वार्ड आ76 हजार से 150000 क आवादी भ जेतैक।
जिला पदाधिकारी जनौलन्हि जे नगर परिषद के नगर निगम भेला सँ अध्यक्ष क स्थान पर मेयर होयता। शहरवासी के अधिकाधिक सुविधा भेटतैन।सम्मिलित पंचायत सबहक सब काज प्रखंड क स्थान पर निगम द्वारा कएल जेतैन्ह। निगम क वजट मे वृद्धि संग विकास क गति सेहो बढत ।नव प्रशासनिक भवन मे 30 क स्थान पर 45 सेअधिक पार्षद होयता।


text:
पटना। बक्सर स राजद सांसद जगतानंद सिंह क एकटा पहल राज्य मे प्ररेणा स्रोत बनि गेल अछि। बक्सरक गाम क लड़की सबहक चेहरा खिलल अछि जिनकर सामने साइकिल स स्कूल जा परीक्षा पास त करि लेलथि मुदा कॉलेज दूर हेबाक कारण पढ़ाई बीच मे रोकबाक मजबूरी छल। यातायात क संसाधन क अभाव मे कॉलेज क शिक्षा लेबा स वंचित रहबा स आब इ सब बचि गेलीह अछि। सांसद बक्सर संसदीय क्षेत्र क ग्रामीण लड़की सब लेल कॉलेज एबा-जेबा लेल अपन संसदीय निधि स तीनटा नव बस क खरीद लेल टका देलथि अछि। इ बस एमवी कॉलेज बक्सर, डीके कॉलेज बक्सर क अलावा सुमित्रा महिला महाविद्यालय कए छात्रा लेल कीनल जा रहल अछि। बस खरीद लेल राशि उपलब्ध भ गेल अछि। सांसद कहला जे जखन ओ विधायक छलाह तखनो रामगढ़ मे स्कूल जेबा लेल छात्रा सब कए बस उपलब्ध करौने छलाह। तीनू बसक संचालन क जिम्मा कॉलेज प्रबंधन, अभिभावक आ लाभार्थी क रहत। जगदा बाबूक इ पहल नीक अछि। आइ बक्सर संसदीय क्षेत्र इकलौता अछि, जतय एहन सेवा शुरू भ रहल अछि। मुदा आशा अछि आन ठाम सेहो एहने सेवा शीघ्र शुरू भ सकत। हां इसे शुरू किया गया है। उन्होंने बताया कि विधायक रूप में भी जगतानंद सिंह ने स्कूली छात्राओं के लिए मिनी बस सेवा शुरू करायी थी जो आज भी सफलता पूर्वक चल रही है। अमूमन हाईस्कूल तक तो लड़कियां साइकिल से चली जाती हैं, लेकिन शहर के कालेज तक जाने में उन्हें दिक्कत होती है। इसी आधार पर यह व्यवस्था की गयी है। सांसद ने एक करोड़ रुपये की राशि ट्रांसफार्मर की खरीद के लिए भी आवंटित की है।
मुख्य पृष्ठ समाचार साईकिलवाली कए भेटल बस


text:
बिहारक अधिकार लेल 5 कए सरकार बजेलक सर्वदलीय बैसार
रामबाबू
पटना । बिहार सरकर पन्द्रहम वित्त आयोग के’ लेल तय मानक सभमे कोनो तरहक बदलावक विरोध करत। अहि लेल पटनामे पांच मई क सर्वदलीय बैसार बजाओल गेल अछि। पन्द्रहम वित्त आयोग राज्य सभके बीच कर आबंटितमे 2011 के’ जनगणनाक आधार बनाओल गेल अछि। मुदा दक्षिण भारतीय राज्य एकर विरोध कS रहल अछि।
दक्षिण भारतीय राज्यक वित्त मंत्री सभक पछिला महीना तिरूवानंतपुरममे बैसार भेल छल जाहिमे कहल गेल जे 1971 कजनगणना के’ सेहो आधार बनाओल जाए। हुनकर कथन अछि कि जनसंख्यामे अप्रत्याशित बढबा पर लगाम कस’मे ओ सफल रहल अछि। अहि लेल जँ 2011 के’ आधार बनाएल गेल त’ ओकरा कम राजस्व भेटतैक किएक त’ बिहार आऔर यूपी जकाँ राज्य सभक जनसंख्या बढ़ल अछि।
1971 मे देशक जनसंख्यामे दक्षिणी राज्यक भागीदारी 24 फीसदी सँ बेसी छल ने 2011 मे घटिकS 20 फीसदी रहि गेल दोसर तरफ बिहारक जनसंख्या 1991 सँ 2011 धरि करीब 25 फीसदी बढ़ि गेल अछि। दक्षिण भारतीय राज्य सभक आपत्ति के’ बाद प्रधानमंत्री नरेंद्र मोदी 12 अप्रैल कS ट्वीट कS कहलखिन कि सरकार वित्त आयोग सँ जनसंख्या नियंत्रणमे सफल राज्य सभक महत्व देमय लेल कहथिन। अहि ट्वीट के’ बाद बिहारमे सत्तारूढ़ जनता दल युनाइटेड आऔर अन्य दल सभ सन्देह जतेलक कि वित्त आयोग तयशुदा मानकमे बदलाव कS सकैत अछि।
अहि के’ हिसाब सँ बिहार विधानसभा अध्यक्ष विजय चौधरी के’ अध्यक्षतामे में पांच मई कS सर्वदलीय बैसार बजाओल गेल अछि। अहिमे 2011 के’ गणना के केवल आधार बनेबा पर सर्वसहमति बनाओल जाएत आऔर एकर बाद एकटाप्रतिनिधिमंडल पन्द्रहम वित्त आयोग के’ चेयरमैन एनके सिंह सँ भेट करत।
सूत्र के’ मोताबिक मुख्यमंत्री नीतीश कुमार बुधदिन प्रधानमंत्री नरेंद्र मोदी सँग चर्चामे सेहो बिहार के’ विशेष सहायता केर मुद्दा उठौलनि।


text:
सुनील कुमार झा
रविदिन पूर्णिया क श्रीनगर प्रखंड क छोट स गाम चनका मे, जखन देश विदेश स आयल आभासी दुनिया क सितारा अपन चमक बिखेर रहल छलाह तखन नैनपन मे हीरो-होंडा क एकटा विज्ञापन स्मरण करबा लेल बाध्य छलहुं, जाहि मे कहल गेल छल- जे बाट गाम स शहर दिस जाइत अछि, ओ बाट शहर स गाम दिस सेहो अबैत अछि। स्थानीय किसान आओर सोशल मी़डिया मे सक्रिय गिरीन्द्र नाथ झा आओर श्रीनगर डयोढी क चिन्मयानंद सिंह एहने बाट कए आइ कोलकाता आ दिल्ली स गाम दिस अनबाक प्रयास क रहल छथि। हिनक प्रयास स सोशल मीडिया मीट क आयोजन एकटा एहन गाम मे भेल जाहि ठाम पहुंचबा लेल एखनो ढंग क सडक नहि अछि, मुदा आभासी दुनिया स संपर्क लेल इंटरनेट उपलब्ध अछि। इ आयोजन नैनपन क भतकुरिया भोज क स्मरण करा देलक। तरह-तरह कए लोग एहि मे जुटलाह। कियो वामपंथी छलाह, त कियो उत्तर आधुनिक विमर्शकार। कियो आरएसएस क प्रचारक छलाह त कियो पत्रकार। सोच आ भाषा मे सब अपना मे अलग अलग, मुदा सब कए जोडि रहल छल एकटा अदृश्य तरंग जेकरा स्पेंट्रम कहल जाइत अछि। लगभग पूरा दिन क एहि बैसार में मुख्य रूप स सोशल मिडिया क लोकतंत्र पर चर्च भेल आ ओ देखबा लेल सेहो भेटल। किछु पुरान आ गंभीर सदस्य एकर पैरवी केलथि जे फालतू टाइप क पोस्ट पर सामूहिक प्रतिबंध लगाउल जाये, मुदा इ प्रस्ताव बाकी सदस्य कए नीक नहि लागल आ प्रस्ताव चर्च क बिना खारिज क देल गेल। मीडिया मीट मे जे तार्किक निष्कर्ष निकलल ओ इ छल जे अभिव्यक्ति क आजादी क समर्थक आब बेसी छथि जखन कि विरोध करनिहारक संख्या कम भेल जा रहल अछि। सोशल मिडिया क दुनिया एकटा समुद्र अछि आ आहि मे सब कए अपन अपन नदी कए विसर्जित करबा लेल विनम्रता स अनुमति देबाक चाही।
फेसबुक, ट्विटर आओर ब्लॉग जेहन सोशल मीडिया स जुडल लोक जखन शहर स कोसी क कछैर क रुख करैत छथि त खिस्से बदलि जाएत अछि। अमर कथाकार फणीश्वर नाथ रेणु क धरती पर सोशल मीडिया क दिग्गज जखन इकट्ठा भेलाह त माहौल आंचलिक ग्लोबलाइजेशन क भ गेल। बैसा मे गामक विकास पर कईटा सुझाव आयल आ ओहि पर चर्च भेल। सभ एक सुर मे गाम क विकास मे इंटरनेट आ सोशल मीडिया क योगदान कए महत्वपूर्ण मानलथि। एकर अलावा ग्रामीण भारत, डिजिटाइलेजशन आओर सोशल मीडिया से जुड़ल तमाम मुद्दा पर एहि बैसार मे चर्चा भेल। बैसार मे मुख्य रुप स नेपाल स आयल युवा उद्यमी प्रवीण नारायण चौधरी, वरिष्ठ साहित्यकार आओर बिहार प्रशासनिक सेवाक अधिकारी तारानंद वियोगी, स्टील ऑथोरेटि ऑफ इंडिया क सेवानिवृत अधिकारी एनके ठाकुर, शिक्षाविद राजेश मिश्र, धरोहर रक्षा पर काज करिनिहार अमित आनंद सहित कई गोटे शामिल भेलथि।
कार्यक्रम क आयोजक गिरीन्द्र नाथ कहलथि जे ओ अपन किछु दोस्त स विचार केलाक बाद चनका गाम मे एहि तरहक आयोजन करबाक योजना तैयार केने छलाह आओर आइ सबकिछु सफल देखिकए ओ खुश छथि। ओ कहलथि जे आगाँ सेहो एहि तरह क कार्यक्रम आयोजित होएत रहत। गाम मे विकासक किरण संगे डिजिटल दुनिया क रोशनी सेहो पहुँचेबाक बेगरता अछि। प्रधानमंत्री क डिजिटल इंडिया क नारा कए गाम तक पहुंचेबा क लेल ऐहन कार्यक्रम क जरुरत अछि, ताकि गाम देहात क लोग सेहो इंटरनेट क ताकत आ फायदा कए बुझि सकय। गिरीन्द्र नाथ कहलथि कि ओ आगाँ सेहो गाम-देहात मे एहि तरह क बैसार आयोजित करैत रहताह। एकर अलावा ओ गाम मे स्कूली छात्र लेल सेहो एकटा योजना पर काज क रहल छथि, एहि लेल आईआईटी खडगपुर क छात्र संग सेहो संपर्क मे छथि। योजना क तहत चनका गाम क ग्रामीण आ स्कूली बच्चा कए डिजिटल दुनिया स रुबरु कराउल जाएत।
चनका बनल आधुनिक ग्रामीण बिहारक पहचान
पिछला एक साल पहिने तक पूर्णिया क श्रीनगर प्रखंड क छोट स गाम चनका क नाम आसपास क जिला मे सेहो लोक ठीक स नहि जनैत छल, मुदा पिछला एक साल मे स्थानीय किसान आओर सोशल मी़डिया मे सक्रिय गिरीन्द्र नाथ झा चनका कए आधुनिक ग्रामीण बिहारक केंद्र बना देलथि अछि। एहि मे हुनक संग द रहल छथि बनैली स्टेट क श्रीनगर डयोढी क कुमार चिन्मयानंद सिंह। श्रीनगर बिहारक पहिल शिक्षामंत्री कुमार गंगानंद सिंह क गाम अछि। चनका कए आधुनिक ग्रामीण बिहारक केंद्र बना देनिहार गिरीन्द्र नाथ झा अपनहुं शिक्षित युवा लेल एकटा आदर्श बनि गेल छथि। दिल्ली विश्वविद्यालय स शिक्षित आ कानपुर आ दिल्ली मे पत्रकारिता केलाक बाद श्री झा चनका क खेत मे अपना कए समर्पित क चुकल छथि। हुनक किसानी रेणु आ गुलजार क सपना कए साकार करबा लेल अछि। गिरीन्द्र नाथ झा ओहि युवा टोली लेल एकटा उदाहरण छथि जे अपन जमीन छोडि आन ठाम नौकरी लेल जाइत अछि। गिरीन्द्र नाथ झा आओर चिन्मयानंद सिंह क जोड़ी एतौका किसान कए यूट्यूब जेहन सोशल मीडिया टूल स सेहो परिचय कर रहल छथि। एकरा संगहि पिछला एक साल मे हिनक सबहक प्रयास स चनका मे यूनिसेफ क सौजन्य से ग्राम्य फिल्म महोत्सव क आयोजन भेल। एकर अलावा अंतराष्ट्रीय साइकिल चालक जोड़ी डेविड आओर लिंडसे फ्रेनसेन चनका आयल छलथि आ चनका क किसानी स अवगत भेलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
समापन के अंतिम दिन कोशी पर परिचर्चा कैल गेल
दिनेश मिश्र, महेंद्र यादव, ब्रह्मदेव चौधरी, रामदेव शर्मा, रंजीत कुमार छलाह वक्ता पुष्य मित्र छलाह सत्र संचालक
राज्यसभा सांसद मनोज झा, सिंहवाहिनी पंचायत की मुखिया रितू जायसावल, आईटी उद्यमी साकार यादव, एमवीआईटी क फाउंडर अमित कुमार दास भेलाह समापन सत्र मे शामिल
लोकसभा आओर विधान सभा मे चयनित प्रतिभागी क कैल गेल सम्मानित
सहरसा । नदी कहियो अभिशाप नहि होएत अछि, एकरा हम सभ अभिशापित करैत छी । जाहि दिन नदी अपन व्यथा आम जनता कए कहय लागथीह ओहि दिन बड़का-बड़का महापुरूष जेकर फोटो संसद मे लागल अछि जमीन पर खसि जाएत । उक्त गप राजद क प्रवक्ता आ राज्यसभा सांसद श्री मनोज झाजी समपान समारोह क संबोधित करैत कहि रहल छलाह । अपन वक्तव्य मे ओ एकटा जादुगर क मायाजाल क जिक्र करैत जनता पर तंज कसैत बजलाह जे हम सभ पॉंच साल लेल एकटा जादुगर चुनैत छी जे पाँच साल अपन जादू सबकए देखबैत अछि अहाँ सब थोपड़ी बजबैत छी आ पसिन नहि एला पर पॉंच साल बाद जादूगर (नेता) बदलि लैत छी । जरूरत अछि एहि जादूगर क ताबीज गंडा आ भभूत स बचबाक । श्री झा कहलथि जे हम यैह शहर क छी ताहि लेल हमरा एतय बाजय मे सबसे बेसी डर होएत अछि । एहि क्षेत्रक समस्या कहियो बुढ़ नहि होएत अछि नहिए मरैत अछि ई सदिखन जवाने बनल रहल अछि, ओवरब्रीज सेहो सेहो सुनैत सुनैत हम पचास साल कए भए गेल छी । ओ कहलाह जे कोशी मे कहियो संवाद क कमी नहि छल जरूरत छल एकटा प्लेटफॉर्म देबाक जाहि स संवाद, संवाद रहय विवाद नहि बनय । ऑंगा श्री झा कहलथि जे कोनो नेता, मुखिया, सरपंच वा जनप्रतिनिधि कए एतेक महान नहि बना दिओक जे ओकर जनता स संवादे खत्म भए जाए । संवाद खत्म हेबाक मतलब छै ओहि क्षेत्रक विकास खत्म । अंत मे श्री झा बजलाह जे हम संसद मे बाजय टा लेल गेल छी आ खूब बाजब आ अपन प्रदेशक सुनायब । अगला बेर जब हम कोशी शिखर सम्मेलन मे मिली त किछु ठोस मुद्दा होए आ किछु काज होए । हम वादा करैत छी जे कोशी क मुद्दा कए सदन मे पुरजोर तरीका स उठाएब ।
एहि स पहिने मंच सए सीतामढ़ी क सिंहवाहीनी पंचायत क मुखिया श्रीमती रितू जायसवाल कहलीह जे गाँधी क ग्रामोद्योग क सपना क साकार करबाक लेल गाम दिस घुरय पड़त । ओतूहका बनि कए रहय पड़त । अपन मुखिया बनबाक किस्सा आ ग्रामोदय क किस्सा स ओ दर्शक कए जनतब करेलखिन । ओ कहलीह जे जड़ि से अलग होएब ते मेटा जाएब । आय महिला आरक्षण त भेटि गेल मुदा आइयो काज पतिये करैत अछि लोग मुखिया पति, सरपंच पति क नाम स जनाबैत अछि । जों बराबरी देने छी त फेर घर मे सेहो दिअ । एकर बाद सत्र क संबोधित करैत आईटी उद्यमी साकार यादव कहलथि जे कोशी क जनता बहिर नहि अछि, बौक नहि अछि, ज्ञान-संवेदना स भरल अछि तखन ओवरब्रीज आदि मुद्दा पर चुप किएक अछि । युवा क सीख दैत ओ कहलथि जे विकासक पैमाना बुझबाक होए त स्कूल में खडि़या (चॉक) क हिसाब पूछू, मिड डे मील आ साईकिल बिसैर जाउ, तखने पता चलत जे स्कूल मे कतेक पढ़ाई भेल । ओ कहलथि जे हम अहेंक गाम घर बेटा छी आ हम जनैत छी जे कोशी क लोगक दिमाग सबसे बेसी तेज होएत अछि आय यैह कोशीक लोगक बदौलत हम एहि मुकाम पर पहुँचल छी । ओ कहलाह जे कोशी से गरीबी दूर करबाक अछि ते रोजगार तकियो नहि कोना चारिटा लोग कए रोजगार देब एहि पर सोचियो । अपन संबोधन कए ओ फिर हंसते देखो कविता क संग खत्म केलाह । तकर बाद एमवीआईटी क संस्थापक अमित कुमार दास अपन 250 रूपया से 250 करोड़ धरि क सफर पर प्रकाश देलक । ओ कहलाह जे हम सभकए समाज से जे भेटल अछि ओकरा समाज कए लौटानाय सेहो हमर सबहक फर्ज बनैत अछि । जों अहाँक अंदर जोश आ जुनून अछि त अहाँ आसमान छुबि सकैत छी । हम एहन बच्चा छी जे आय धरि इंजीनीयरिंग नहि कए सकलहूँ मुदा आय हम इंजीनीयर तैयार करैत छी । हम बच्चा मे लैपटॉप नहि खरीद सकलहूँ मुदा आय हम कम्युटर तैयार करैत छी । एहि लेल जरूरी अछि जे सपना देखू आ ओकरा पाँछा पागल भए जाउ । शुरू मे बाधा आओत मुदा सपना साकार भए जाएत ।
कार्यक्रम क अंत मे किछु विशिष्ट व्यक्ति कए कोशी शिखर सम्मेलन क प्रतीक चिन्ह दए कए सम्मानित करल गेल । जाहि मे अभिनंदन यादव उर्फ कारी झा, सिंकू आंनद, अभिषेक कुमार दास, बरूण प्रसाद सिंह, ब्रजेश कुमार सिंह, आ निर्मल यदुवंशी आदि शामील छलाह । तदनूपरांत कोशी शिखर सम्मेलन क दू प्रमुख सत्र लोकसभा आ राज्यसभा मे चयनित प्रतिभागी कए सम्मानित करल गेल जाहि मे हुनका ट्रॉफी आ प्रस्सति पत्र द कए सम्मानित करल गेल । सत्र क संचालन सोमू आनंद कए रहल छलाह । ओ आगत अतिथि, प्रतिभागी आ सम्मेलन कए सफल बनेनिहार सभगोटे क प्रति आभार जतेलखिन ।


text:
मुँह लागय छन्हि बिधुयायल,
आँखि जेना रहन्हि ऊँघायल,
दिस ताकि रहल दूबि पडक ओस,
मुदा एहि में बेटी के कोन दोष,
राति संगी के विवाह देखय गेलीह,
गीत-नाद गेने छलीह,
भोरे मुँह लटकौने एलीह,
मोन विवाहक लेल छल निभरोस,
मुदा एहि में बेटी के कोन दोष,
कवि- श्री राजेश रंजन झा, जन्म- 31 जनवरी, 1980। पिता- श्री सुनील कुमार झा, ग्राम- महतबार, पोस्ट- घनश्यामपुर, जिला-दडिभंगा (बिहार)। वर्ष 2001 में ल. ना. मि. विश्वविद्यालय, दडिभंगा सँ भौतिकी विज्ञान में स्नातक। लेखनक शौक बच्चे सँ, हुनक इ पहिल प्रकाशित रचना। सम्प्रति I.T.C. में Logistic Executive के पद पर कार्यरत। सम्पर्क- +91-9818554046 (नई दिल्ली)
बाबूजीक हाथ पर टाका नहि छन्हि,
पैंचो-उधार केओ नहि दन्हि,
बेचबाक लेल जमीनो नहि रहन्हि,
बन्द चारु कात सs मुद्राक कोष,
मुदा एहि में बेटी के कोन दोष,
बेटा के बाप छिट्टा सन मुँह केने,
लाख टका आ ग़ाडी के जिद्द धेने,
एकहि बात के रट्ट लगेने,
कनिया चाही पढल फर्रोश,
मुदा एहि में बेटी के कोन दोष,
आब आगाँ लागय अन्हार जेकाँ,
अपनो लोक अनचिन्हार जेकाँ,
इ जिनगी लागय पहाड जेकाँ,
ताना मारय छय टोल पडोस,
मुदा एहि में बेटी के कोन दोष,
दहेज प्रथा जौं ने जायत हटायल,
गरीब जेता एहिना उजाडल,
बेटी सभ जायत जरायल,
तखन अहीं कहबै अछि अफसोस,
मुदा एहि में बेटी के कोन दोष?


text:
पटना । आइआइटी-जेइइ लेल सुपर 30 क भांति आब गरीब छात्र- छात्रा कए यूपीएससी परीक्षा क नि:शुल्क तैयारी क मौका भेटत। एकरा लेल नवंबर स सुपर 25 शुरू भ रहल अछि। एहि मे 25 चयनित छात्र-छात्रा कए मुफ्त मे रहबाक आ भोजनक सुविधा देल जाएत। परीक्षा क आधा तैयारी पटना मे आ आधा उत्तर प्रदेशक नोएडा मे कराउल जाएत।
मेरीडियन फाउंडेशन क निदेशक अशोक कुमार सिंह आ कैरियर लांचर क संस्थापक सत्या नारायणन आर एकर आधार राखि रहल छथि। श्री सिंह क कहब अछि जे एकर पहल सबस पहिने बिहार स भ रहल अछि। चयन लेल नवंबर मे टेस्ट लेल जाएत। पहिने एप्टीटय़ूड टेस्ट लेल जाएत, एकर बाद इंटरव्यू होएत। टेस्ट मे 100 नंबर क बहुवैकल्पिक प्रश्न होएत, जे मौलिक आ तार्किक क्षमता पर आधारित होएत। एकरा हल केनिहार लेल दो घंटा समय देल जाएत। लिखित परीक्षा मे चयनित भेलाक बाद इंटरव्यू लेल जाएत। एहि मे कम्युनिकेशन स्किल आ पर्सनालिटी क परीक्षण कैल जाएत। पहिने चयनित छात्र कए पटना मे फाउंडेशन कोर्स पढ़ाउल जाएत। एकर तैयारी क बाद छात्र कए नोएडा मे कैरियर लांचर द्वारा एप्टीटय़ूड आ कम्युनिकेशन स्किल आदि क तैयारी कराउल जाएत।
मानव संसाधन विकास मंत्री पीके शाही कहला अछि जे एखन इ एक छोट पहल अछि, मुदा बिहार लेल एकर दूरगामी आ सकारात्मक परिणाम होएत। मेरीडियन फाउंडेशन क निदेशक अशोक कुमार सिंह कहला अछि जे एहि स हर समुदाय आ वर्ग क कमजोर छात्र कए फायदा भेटत। यूपीएससी मे हमर घटैत मेधा कए सेहो एहि स बल भेटत।
आब यूपीएससी लेल सुपर-25
पटना । आइआइटी-जेइइ लेल सुपर 30 क भांति आब गरीब छात्र- छात्रा कए यूपीएससी परीक्षा क नि:शुल्क तैयारी क मौका भेटत। एकरा लेल नवंबर स सुपर 25 शुरू भ रहल अछि। एहि मे 25 चयनित छात्र-छात्रा कए मुफ्त मे रहबाक आ भोजनक सुविधा देल जाएत। परीक्षा क आधा तैयारी पटना मे आ आधा उत्तर प्रदेशक नोएडा मे कराउल जाएत।


text:
गुरुवार, 11 जुलाई 2013
एक्का-बीबी-गुलाम
111. एक्का-बीबी-गुलाम
ओहि गामक लोक बड खुश रहैत छल ।सब किओ खेती आ माल-जालमे लागल रहैत छल ।सबमे खूब एकता छल ।एक्कै टा कमी छलै, टाकाक ।ओहि गाममे एकटा सूदिखोर छलै ।ओ उदास रहैत छल किएक तँ किओ ओकरासँ कर्ज नै लैत छलै । अपन धन्धा मन्दा होइत देख एकटा मीतसँ उपाय पुछलक ।मीत बतेलकै "तोरा लऽग धन रूपी एक्का, पैरबी रूपी बीबी आ पुलीस-नेता सन गुलाम छौ तेँ एहि खेलमे तोहर जीत निश्चित छौ ।"
अगिला दिनसँ ओहि गामक सरकारी योजना बन्द भऽ गेलै आ थानामे रपट बला फाइल मोट हुअ लागलै ।
अमित मिश्र
ओहि गामक लोक बड खुश रहैत छल ।सब किओ खेती आ माल-जालमे लागल रहैत छल ।सबमे खूब एकता छल ।एक्कै टा कमी छलै, टाकाक ।ओहि गाममे एकटा सूदिखोर छलै ।ओ उदास रहैत छल किएक तँ किओ ओकरासँ कर्ज नै लैत छलै । अपन धन्धा मन्दा होइत देख एकटा मीतसँ उपाय पुछलक ।मीत बतेलकै "तोरा लऽग धन रूपी एक्का, पैरबी रूपी बीबी आ पुलीस-नेता सन गुलाम छौ तेँ एहि खेलमे तोहर जीत निश्चित छौ ।"
अगिला दिनसँ ओहि गामक सरकारी योजना बन्द भऽ गेलै आ थानामे रपट बला फाइल मोट हुअ लागलै ।
अमित मिश्र
सदस्यता लें टिप्पणियाँ भेजें (Atom)


text:
मनमोहन आओर कासमी जी के साहित्य अकादमी पुरस्कार
एहि साल के साहित्य अकादमी पुरस्कार के घोषणा करि देल गेल अछि. ई साल जाएत-जाएत अपना सभ के लेल नवका साल के लेल विशेष खुशी द गेल. एहि बेर के साहित्य अकादमी पुरस्कार के लेल मैथिली भाषा सं स्व. मनमोहन झा आओर उर्दू सं प्रो. अबुल कलाम कासमी जीक चयन कएल गेलन्हि. मैथिल सभ के लेल एहि सं बेसि गर्व के गप आओर कि होतन्हि जे एहि बेर दू –दू टा सम्मान मिथिला मे आबि रहल अछि.
स्व. मनमोहन झा जी के ई पुरस्कार हुनकर कथा संग्रह ‘गंगा-पुत्र’ के लेल देल जएतन्हि. स्व, मनमोहन झा जीक जन्म मधुबनी जिलाक सरिसबपाही मे 1918 मे भेल छलन्हि आओर हुनकर निधन एहि साल 5 मई के भेलन्हि. हिनकर किताब मे अश्रुकण... वीर भोग्या... मिथिलाक निशापुर मे... गंगा-पुत्र आओर कथा यात्रा शामिल अछि. एकरे संग आनन्द मन्दाकिनी... संचियता आओर स्मारिका के संपादन सेहो कएने छथिन्ह.
प्रो. अबुल कलाम कासमी जी हमर ब्लॉक केवटी... दरभंगा के छथिन्ह आओर हुनकर उर्दू किताब ‘मआतिर तनकीदी रवैए’ के लेल ई सम्मान देल जएतन्हि. कासमी जी अखन अलीगढ़ विश्वविद्यालय मे मानविकी विभाग के एचओडी छथिन्ह. हिनकर किताब मे शायरी की तनकीद... आजादी के बाद... नावेल का फन... नजरियाती तनकीद आओर मशरकी शेरियत शामिल अछि. हिनका सं पहिने ओना दरभंगा सं एकटा आओर साहित्यकार मजहर इमाम के हुनकर शायरी के लेल साहित्य अकादमी पुरस्कार मिल चुकल छनि. सभ साहित्यकार के अगिला साल 16 फऱवरी के दिल्ली के कमानी ऑडिटोरियम मे सम्मानित कएल जएतन्हि.
हमर ईमेल:-hellomithilaa@gmail.com
Subscribe to: Post Comments (Atom)


text:
पटना। प्रधानमंत्री नरेंद्र मोदी 25 जुलाई उत्तर बिहार मे एकटा एयरपोर्ट क घोषणा सकैत छथि। प्रधानमंत्री इ घोषणा अपन प्रस्तावित मुजफ़फरपुर दौरा क क्रम मे क सकैत छथि । भाजपा कार्यालय स इसमाद कए भेटल खास समाद के अनुसार पार्टी क कईटा विधायक प्रधानमंत्री स एहि प्रकारक घोषणा लेल आग्रह केलथि अछि। सूत्र क कहब अछि जे प्रधानमंत्री एहि आग्रह पर गंभीरता स लेलथि अछि आ संबंधित मंत्रालय स एहि लेल प्रक्रिया पूरा करबाक निर्देश देलथि अछि।
उल्लेखनीय अछि जे बिहार मे हवाई सेवा कए सुगम बनेबा लेल उत्तर बिहार मे एयरपोर्ट क मांग बहुत दिन स कैल जा रहल अछि। एहन में भाजपा विधायक क इ प्रयास अगर सफल भेल त आगामी विधानसभा चुनाव में उत्तर बिहार मे भाजपा कए एकर लाभ भेट सकैत अछि। ओना राज्य सरकार सेहो एहि लेल केंद्र स कई बेर आग्रह क चुकल अछि। एहन में उम्मीद कैल जा सकैत अछि जे प्रधानमंत्री मुजफफरपुर मे एकर घोषणा क सकैत छथि। ओना इ स्पष्ट नहि अछि जे एयरपोर्ट कोन शहर कए भेटत, मुदा संबंधित मंत्रालय स भेटल संकेत आ दरभंगा क बनल बनायल आधारभूत संरचना कए देखैत इ उम्मीद कैल जा रहल अछि जे प्रधानमंत्री बिहारक सबस पैघ एयरपोर्ट कए सेवा विमान लेल उपलब्ध करेबाक घोषणा क सकैत छथि। ज्ञात होए कि 25 जुलाई क सेहो पहिल बेर पटना-दीघा रेल खंड पर रेलवे सेहो अपन पहिल ट्राइल करबाक विचार मे अछि । एहि रेलखंड पर पहिल बेर ट्रेन क परिचालन होएत । एहि हिसाब स बिहार क लेल 25 तारिख खास दिन होएत ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa